Alisher Navoiy. Risolai tiyr andoxtan\nAlisher Navoiy. Risolai tiyr andoxtan ( 5911 marta o'qilgan) Chop etish\nAbdulAziz 14 Fevral 2011, 15:36:36\nHajmi: 131 Kb\nAbdulAziz 14 Fevral 2011, 15:38:46\nАлҳамду лиллоҳи раббил оламин вас-салавот-уссаллам ало расулиҳи Муҳаммади ва олиҳи ажмаин.\n«Ҳар ким тарк қилса тийрандозлиқни ўгриғондин сўнг бас тарк қилмиш бўлғай менинг суннатимни, ул мендин эмас».\nАммо хабарда андоқ келтирурким, чун Ҳазрати Одам Сафий (салавоту лиллоҳи алайҳи) дунёга келгондин сўнг Худойи таоло анинг гуноҳин бағишлади. Эрса Жаброил (алайҳиссалом)га амр бўлдиким, Одамға дехқончиликни ўгротгил. Жаброил (а. с.) келиб айди: – Ё Одам, Худойи таоло санга айди, андин сўнг амр қилдиким, деҳқончилиқ қилсун. Чун Одам (а с) бу пайғомни эшитти, эрса қабул қилди. Ва Жаброил (а. с.) уруғ олиб келди ва Одам (а. с.) сочти ва ерни мола қилди. Қазоға қарғалар келиб, эккан буғдойни ковлаб олиб ея бошлади. Одам (а. с.) андоқ кўруб, муножот қилиб айдиким: – Илоҳи, менинг, экканимни зоеъ қилмагил. Бас, Худойи таоло Жаброил (а. с.) дин Одами Сафийға бир ёй ва неча ўқ йиборди. Чун Одамға ўқ отмоқни ўгротти. Андин сунг буюрдиким, Одам бу ўқни қарғалар сари отгил. Бас, Одам (а. с.) отти ва хато қилди. Жаброил табассум қилиб айтди: – Яна бир ўқ отғил. Бу кезикда отган урди. Жаброил (а. с.) шодмон бўлди. Одам (а. с.) сўрдиким: – Эй Жаброил, аввал отқонимда нега табассум килдинг ва сўнг отқонимда нега шодмон булдунг? Жаброил (а. с.) айди: – Ул табассум анинг учун қилдим ва сўнг шодмон бўлдумким, агар аввалғи ўқунг қарғаларға тегса эрди фарзандларинг илгидин қиёматқача ҳеч нимарса халос бўлмағай эрди. Ва яна билгилким, ўқ отмоқ Худойи таолонинг лутфи эрур ва Одами Сафийнинг мўъжизасидур. Билгилким, ўқ отмоқлиқнинг савоби бисёрдур. Аммо андоқ баён қилоли то сизга маълум бўлғай.\nХабарда андоқ келтирурким, Пайғамбар (а.с.) ўқ отмоқнинг фазилатин бисёр этти. Эрса саҳобалар (ризвон аллоҳи таоло алайҳим ажмаин) таажжуб қилиб сўрдиларким: – Ё Расулуллоҳ, тийрандозлиқнинг савоби не миқдордур? Расулуллоҳ (с. а. в.) буюрдиким: – Агар тийрандозлиқни бийик савобин айтсам халқ касбу тижоратидин қолғайлар. Ва ўқ отмоқдин ўзга иш қилмағайлар. Аммо бир соат ўқ отмоқ савоби билан эллик йилғи тоатнинг савоби баробар турур. Ва Расул (а. с.) айдиким: – Ҳар мўъминким, нишонаға ўқ отса Худойи таоло анга беҳиштийлар савобин бергай ва агар нишонга тегса, беҳиштнинг эшикин анга очиб, ҳурни анга ақд қилғай.\nАндоқ ривоят қилурким, Панғамбар (а. с.) саҳобалар бирла бир кун борур эрдилар. Саъди Ваққос фарзандлариға ўқ отмоқ ўгротур эрди. Ҳазрати Пайғамбар (а. с.) замоне нишонагоҳга боқиб турдилар. Баякбор бир йигит пайдо бўлди, илгида ўқ ва ёй. Бу йигит келиб бир ўқ отти, эрса Пайғамбар (а. с.) басе шодмон бўлди. Андин сўнг саҳобалар (р. а. а.) сўрдиларким: – Ё Пайғамбари Худо, не сабабқа шодмон бўлдингиз?\nПайғамбар (а. с.) айдиларким: – Ул сабабдин шодмон бўлдум: ул йигит келур эрди – ғарқи гуноҳ эрди. Чун ўқ отти, эрса барча гуноҳларидан пок бўлди ва гуноҳлари тўкулди.\nХабарда андоқдурурким, Пайғамбар (а. с.) буюрди, ҳар ерниким, масжид қилур бўлсалар қирқ йил бурун фахр қилур эрмишким, мени масжид қиладурлар. Ва ҳар ердаким, ўқ отар бўлсалар саксон йил бурун фахр ва мубоҳот қилур эрмишким, мени нишонагоҳ қилиб, бир кун ўқ отганлар.\nАмир ул-мўъминин Али (карамаллоҳу важҳуҳи) гоҳо ўқ келтирур эрди, бош ва оёғларни ёланг қилиб, дуруд айтур эрди. Бир кун Саъди Ваққос ўқ отар эрдиким, Жаброил (а. с.) келди ва Ҳазрати Пайғамбар а. с.) Саъди Ваққос бирла туруб эрдилар, Пайғамбар (а. с.) айдилар: – Эй Саъди Ваққос, менинг учун бир ўқ отқил. Ва Жаброил (а. с.) айди: – Ё Расулуллоҳ, Саъди Ваққосға айтғил менинг учун ҳам бир ўқ отсун. Чун Ваққос бу икки ўқни отмоқдин сўнг Пайғамбар (а. с.) айди: Бир ўқ Худойи таолонинг номи учун отқил. Саъди Ваққос яна бир ўқ отти. Андин сўнг саҳобалар (р. а. а.) бориб, нишонагоҳдин ўқларни келтурдилар. Аммо ул ўқким, Худойи субҳонаҳу таоло оти учун отиб эрдилар, топмадилар. Жаброил (а. с.) келиб айди: – ё Муҳаммад, Худойи таоло айдиким, ул ўқни топмасунлар, анинг учунким, ул беҳиштда Саъди Ваққосқа ер олиб анда турди.\nМанқулдурким, Шайх Шафиқи Балхий (р. т. а.) назъ ҳолинда қўпуб ўқ-ёй келтуруб, бир неча ўқ отти, эрса ёронлари кўруб шодмон бўлдиларким, Шайхнинг аҳволи яхшидур. Шайх (қ. с.) айдиким: – Эй ёронлар, билингларким, менинг ҳолим охир бўлубтур. Аммо андоқ хаёл қилдимким, бир тоат қилайин ва ҳеч тоат бу маҳалда ўқ отмоқдин беҳрок кўрмадим. Билгилким, ўқ отмоқ савоби кўп ва масъаласи бисёрдур. Аммо мухтасар қилдук. Бо эҳтиром анжомид, ба итмом расид ин нусхаи шариф дар дасти бандаи заиф Фатхуллоҳ ал-котиб.\n Алишер Навоийга нисбат берилган (Қаранг: Бертельс Е. Э-Навои. М.; Л., 1948; С е м е н о в А. А. Навоий қўлёзмалари тавсифи. Тошкент, 1940) бу ғоят кичик асар аштархонийлардан Абдулазизхон (1645 – 1680) китобхонасига мансуб бир мажмуа таркибида мавжуд, дейилади. Ушбу сатрлар муаллифининг Урфон Отажон билан ҳаммуаллифликда ёзган мақоласида рисоланинг мазмун ва моҳияти ёритилар экан, унинг Навоий қаламига мансублиги ҳақида баъзи далил ва мулоҳазалар билдирилади (Қаранг: «Тафаккур» журнали. 1995 й. 3/4-сон. 120 – 124-бетлар).\n Тарж. а.: Бутун олимларнинг парвардигорига ҳамду санолар бўлсин, Оллоҳнинг расули ва унинг оила аъзоларига дуои саломлар бўлсин!\n Одам – Оллоҳ яратган биринчи инсон. «Абулбашар» куняси, «Сафиуллоҳ» (Оллоҳнинг соф қули) лақаби. Халқда Одам Ота деб юритилади. Бу ерда Одам жаннатдан қувилгач,. Оллоҳ унга деҳқончилик қилишни, буғдой экишни буюргани ҳақида сўз кетади.\n Жаброил – Оллоҳ билан пайғамбар ўртасидагн воситачи, ваҳий келтирувчи тўрт фариштанинг бири. Унинг «Руҳ ул-амин» лақаби бор.\n Саъди Ваққос – Муҳаммад пайғамбар саҳобаларидан бири.\n Амир ал-мўъминин – Алн ибн Абу Толнб (661 йилда қатл қилинган). Исломда «Хулафо ар-рошидин» (тўғри йўлдан борувчи халифалар), халқ орасида «чорёрлар» деб аталувчи тўрт халифанинг тўртинчиси, Муҳаммад пайғамбарнинг куёви ва амакиваччаси. Исломдаги икки асосий оқимдан бири «шиа» (арабча «гуруҳ» демакдир)ни Али ташкил қилган.\n«Амир ал-мўъминин» Ҳазрат Алининг лақабидир. Навоий Ҳазрат Алининг «Наср ул-лаолий» (насрий гавҳарлар) номли асарида жамъланган ҳикматларининг ҳар бирини бир рубоийда талқин қилган (268 та) ва асарига «Назм ул-жавоҳир» (назмий-шеърлар жавҳарлар) деб ном берган. Адабиётда Али ажойиб саркарда ва жасур шахс сифатида таъриф қилинади.\n Шафиқи Балхий – машҳур шайхлардан. Фаридуддин Аттор Иброҳим Адҳам тариқатини олган эди, деб ёзади («Тазкират ул-авлиё», 232-6.). Шафиқи Балхий 174/790 – 791 йилда. Мовароуннаҳрда дунёдан ўтган.


Андижондаги жомеъ масжид қаровсизликдан нураб бормоқда\n16 январ 2021, Тошкент вақти: 10:11\nТурғунбек Андижондаги жомеъ масжид 1885-1892 йилларда Маҳмуд Алибой томонидан бунёд этилган. Бугунги кунга келиб ушбу меъморий обида қаровсизлик оқибатида жуда хароб аҳволга тушиб қолган.\nБеш гектардан ошиқ майдонни эгаллаган жомеъ масжиди 122 ҳужра, 2 гумбаз, битта минорадан иборат. Айни пайтда унинг бешдан бир қисмида вилоят адабиёт ва санъат музейи жойлашган. Бироқ бутун бино сингари жомеънинг бу қисми ҳам вайронага айланиб бормоқда.\nВилоят маданий мерос обьектларини муҳофаза қилиш давлат инспекцияси бошлиғи Дилшодбек Юсуповнинг айтишича, жомеъ масжиди ўттиз йилдан буён таъмирга муҳтож. У шўр ва зах таъсирида тобора нураб бормоқда. Агар яна уч-тўрт йил давомида таъмирланмаса, ушбу маданий ёдгорлик бутунлай вайронага айланади.\nМустақилликнинг дастлабки йилларида бу ерда намоз ўқилган эди. 1994 йилда эса масжид ёпилди. Ўша пайтда ўтказилган тинтувлар вақтида жомеъ масжиддан ўқотар қуроллар топилган, деган миш-мишлар юради. Бироқ ўша вақтда бу ерда қоровул бўлиб ишлаган Мухтор ҳожи Каримовнинг айтишича, масжидда ҳеч қандай қурол бўлмаган.\nШундай бўлса-да, аҳоли масжидни қайтадан очиш тўғрисида тегишли идораларга мурожаат қилишга қўрқмоқда. Чунки улар ўзларининг ноқонуний диний оқимларга алоқадорликда айбланиб қолишидан чўчиётир.\nВилоят ҳокимлиги дин назорати бўлими вакилининг сўзларига қараганда, айни пайтда жомеъни таъмирлаш учун маблағ йўқ.\nШу ўринда 2003 йилда Андижонда 20 миллиард сўмга яқин маблағ сарфланиб, муҳташам спорт мажмуи барпо этилганини эслаб ўтиш лозим туюлади. Наҳотки, битта спорт иншоотига шунча маблағ ажратган вилоят маъмурларини тарихий ёдгорликнинг тақдири қизиқтирмаётган бўлса? Ахир, 19-асрда бунёд этилган бу иншоот нафақат диндорларнинг, балки бутун халқнинг маданий мероси эмасми?


Мактаб формаси 2024-2025 йиллардан бошлаб мажбурий бўлади\nЗамонавий ягона мактаб формасини тадбиқ этиш 2024 йилга қадар қолдирилди.\nТОШКЕНТ, 20 июн - Sputnik. Ўзбекистонда замонавий ягона мактаб формаси 2024-2025 йиллардан бошлаб мажбурий бўлади. бу ҳақида Вазирлар Маҳкамасининг тегишли қарори қабул қилинди, деб хабар қилди Азиз Абдуҳакимов ўзининг фейсбукида.\nҚарор матнида айтилишига кўра, Вазирлар Маҳкамаси 2018 йилнинг 15 августида қабул қилинган 666-сонли қарорида белгиланган муддат “2024/2025 ўқув йилидан бошлаб” деб ўзгартирилган.\nОлдин ушбу қарорда 2019/2020 ўқув йилидан бошлаб деб айтилган эди.\nЭслатиб ўтамиз, ушбу қарор пайдо бўлганидан сўнг республиканинг бир неча модельерлари ўз намуналарини таклиф қилишган, мактаб формаси тикадиган корхоналар қуриш ҳақида музокаралар олиб борилган эди. Шу билан бирга мактаб формаси фуқаролар томонидан турлича кутиб олинган эди. Бировлар аҳоли учун қимматга тушади деса, бошқалар унинг мавсумларга мослиги ва қулайлигига шубҳа қилишган эди.\nСаратовдаги даҳшат: Ўзбекистон фуқароси 4 киши қурбон бўлган ЙТҲ учун 3 йилга қамалди\nСуд эркакни РФ ЖКнинг "Эҳтиётсизлик туфайли иккита ва ундан ортиқ шахслар ўлимига сабаб бўлган йўл ҳаракатидаги қоидабузарлик" моддаси бўйича айбдор деб топди.\nТОШКЕНТ, 27 ноя — Sputnik. Саратов вилоят суди январ ойида содир бўлган даҳшатли ЙТҲ иши бўйича Ўзбекистон фуқаросини айбдор деб топди.\nСудланувчини уч йиллик қамоқ жазосига ҳукм қилишди. Бу ҳақда РФ ТҚ ҳудудий бошқармаси хабар бермоқда.\n"Дастлабки тергов жараёнида ва судда эркак барча илгари сурилган айбларни тан олган. Суд ҳукми билан у 3 йилга қамоқ жазосига ҳукм қилинган, жазони колония-поселениеда ўташи белгиланган, шунингдек, икки йилга транспорт бошқариш ҳуқуқидан маҳрум этилган", - дейилади баёнотда.\nСуд ҳукми қонуний кучга кирмаган ва шикоят аризасини киритиш мумкин.\nАйбловчи томон қуйидаги версияни илгари сурган: 16 январ куни эрталаб, Татищев туманидаги трассада ўзбекистонлик ҳайдовчи ўзининг Hyundai микроавтобусида қарама қарши томонга чиқиб кетган.\nМашина қарши томонда келаётган "Волга" билан тўқнашган.\nАвария оқибатида "Волга" ҳайдовчиси ва Hyundaiнинг уч нафар йўловчиси ҳалок бўлишган. Минивэнда бўлган яна икки киши оғир жароҳат олган.\nПрокуратура маълумотларига кўра, ҳайдовчи ва минивэннинг еттита йўловчиси Ўзбекистон фуқароларидир. Аммо Ўзбекистон ТИВ сал олдин Hyundaiдаги беш киши - республика фуқаролари бўлгани, улардан икки нафар ҳалок бўлишгани ҳақида хабар берган эди.\n11:39 27.11.2020 (Янгиланган 11:46 27.11.2020)\nБеспилотные автомобили "Яндекса"


12:30 / 25.01.2019 1760 pdf Ўқиш режими + -\nХожа Муҳаммад Баҳоуддин Нақшбанд қуддиса сирруҳу\nХожа Алоуддин Аттор қуддиса сирруҳу ёшлик чоғларидан тариқат йўлини тутдилар. У кишининг ўз оиласида кўрган бойлик таъсирини кетказиш учун Шоҳ Нақшбанд ҳазратлари олма сотишга амр қилдилар. Хожа Алоуддин Аттор қуддиса сирруҳу дастлаб ўзларини танимайдиган маҳаллаларда олма сотиб юрдилар. Сўнгра Шоҳ Нақшбанд ҳазратлари у кишига ўз ака-укаларининг дўконлари олдида олма сотишни амр этдилар. Хожа Алоуддин Аттор қуддиса сирруҳу ака-укалари бу ишни оғир олишларини ўйлаб, бир оз хижолат тортдилар. Аммо ҳазрат маҳкам туриб олдилар.\n11:00 / 25.01.2019 1091\n17:06 / 25.01.2019 1617\nҚуръони каримда зикр қилинган нафс ҳолатга қараб турли сифатларга эга бўлади.1. Гоҳида .хотиржам нафс, бўлиши мумкин.Аллоҳ таоло .Фажр, сурасида .Эй хотиржам нафс давоми...\n2862 05:00 / 28.02.2017\nТасаввуфнинг вазифалари кўп бўлиб, улардан баъзилари ҳақида тўхталиб ўтайлик1. Муҳаққиқ уламолар тасаввуфни .ботиний фиқҳ,, яъни .ички фиқҳ, дейдилар. Бундан фиқҳ давоми...\n1678 14:03 / 07.12.2018\n1449 15:00 / 18.11.2018\n1515 05:00 / 01.03.2017\n21 18:00 / 27 февраль\n38182 11:56 / 10.10.2018


01.08.2019 14:31 0 3009\nТошкентда аёллар ўртасида жиноятчиликнинг олдини олиш мақсадида жиноят қилишга мойиллиги бор аёллар рўйхати тузилибди, нақ 23 хил сифати бўларкан уларнинг. Аввало, бу рўйхатни тузишдан олдин аёл нима учун жиноятга қўл уради деган саволни бериш керак эди, менимча. Нега у гиёҳванд бўлиб қолди, нега у ажрашди, нега унинг оиласи кам таъминланган? Нега у Тошкентда вақтинча тентираб юрибди?\nАёл қачон ўз жонига қасд қилади — унинг шаъни, қадр-қиммати, номуси топталганида. Ожизалиги, заифалиги билан адолат тополмаганида. Аёл қачон жиноятчига айланади — ўзи яшаётган жамиятда уни қўллаб-қувватлайдиган бирорта одам қолмаганида, қўллаб-қувватлаши керак бўлганлар сен жиноятчисан, сен жиноятга мойилсан деган тамғани мана бундай рўйхатлар тузиб пешанасига ёпиштирганида.\nБу рўйхатда менинг қанча аёл танишим бўлса, албатта, қайсидир томони билан мос келадигани бор. Масалан, ўгай онанинг қўлида вояга етиб эрга теккан жойида ҳам хўрликдан боши чиқмаган аёллар бор. Аммо осмон узоқ, ер қаттиқ деб бола тарбиялаяпти, меҳнатдан бўйин товламаяпти. Масалан, президент ўғлига уй совға қилиб ҳалигача расмийлаштира олмаётган бева аёл бор. Фарзандига бераётган тарбиясига ҳамма томондан бадастир оналар ибрат олса арзийди. Уларнинг тортаётган азобларига қарамай умид билан яшаётгани, жиноят кўчасига кирмаётганига бу рўйхат миннатдорлик хатими?\nМенинг танишларим орасида имконияти чекланганлар бор. Бирининг қўли йўқ, аммо тўқиш қилади, бирининг қўллари ишламайди, аммо тикиш қилади. Қандай уддалайди, деб савол берманг. Бундай аёлларнинг сабрини, тоқатини кўриш учун улар орасига кириб бориш керак. Уларни ўрнак қилиб бошқаларга кўрсатиш, уларни рағбатлантириш керак. Маълум маънода мана шу рўйхатдагиларнинг орасида жиноятчилари бордир, бироқ рўйхатни беришга етган ақл уни фоизлари билан кўрсатишга етмадими?\nҚайси ўлчамлар, қайси кўрсаткичларга асосланилган бу рўйхат. Вақтинча яшаётганларнинг ёки имконияти чекланганларнинг барчаси ҳам жиноят қилишга мойилми? Кам таъминланган оиладан чиққан аёллар ҳам бор экан бу рўйхатда. Бой хонадонда туғилганлар жиноят қилмайдими? Ҳамма томондан бахт нашидасини тотаётган аёл боласига тарбия беришда оқсамайди, деб айта оласизларми? Демак Хотин-қизлар қўмитаси шунча йиллар давомида аёлларни, хотин-қизларни ўрганмаган, улар ҳақида ҳеч қандай маълумотга эга эмас, уларнинг ички дунёсини, ҳаётини билмайди. Жиноят қилмаслик учун идеал бўлиш керак эканда.\nМасалан, биз ҳам Тошкентда 10 йилдан ортиқ кам таъминланган оила бўлиб яшаганмиз, 10 йил ижарама ижара юрганмиз. Депрессия ҳолатини бошимдан ўтказганман, бир пайтлар руҳий қўллаб-қувватловга муҳтож бўлганман, ўзинг учун ўл етим деганларидек, ўзимни ўзим қўллаб-қувватлаб ўша ҳолатларни ҳам енганман. Вақтида ишсиз юрганман, гарчи касбим бўлса ҳам. Атрофимда дугоналарим орасида ажрашганлари бор, орасида имконияти чекланганлари бор, орасида ота-онаси ажрашиб кетганлари бор, эри ўлганлари, эри хиёнат қилганлари бор, икки боласи билан 20 йилдан бери уйи йўқлари бор, уй совға қилиниб ҳалигача расмийлаштира олмаётганлари бор. Уларнинг қизлариям бор 18 ёшгача, 18 дан ошган... санайверсам эҳ-ҳе, хуллас 80 фоиз аёллар жиноят қилишга мойил...\nҲар байрамларда, ҳар яхши кунларда минбарларга чиқиб аёл муқаддас, аёл она, аёл мўътабар деган мақтовларга энди ҳожат қолдими? Ўзи Ўзбекистонда аёл муқаддасми, унинг ҳақ-ҳуқуқлари ҳимоя қилинганми?\nАгар билсаларингиз бу рўйхат аёллар учун расмий ташкилот томонидан билдирилган ҳақоратдай гап. Рўйхатни тузишга туздиларингиз, энди аёлларнинг қаддини кўтаришга, ҳам маънан, ҳам моддий томондан уларга кўмак бўлишга қачон отланасизлар?...\nжиноят Хотин-қизлар қўмитаси аёл рўйхат


Шоир даҳосига таъзим\nШу кунларда барча гўшаларда сўз мулкининг султони, ўзбек адабий тилининг асосчиси, буюк бобокалонимиз Мир Алишер Навоий Ҳазратларининг 9 февраль - таваллуд топган куни муносабати билан маърифий тадбирлар бўлиб ўтмоқда.\n“Шоир даҳосига таъзим” деб номланган тадбир “Навоий азот” АЖда ташкил этилди. ЎзМТДП Навоий вилоят кенгаши ва корхона касаба уюшмаси қўмитаси ҳамкорлигида ўтказилган тадбирда бошланғич партия ташкилоти аъзолари иштирок этишди.\nУнда сўзга чиққан Навоий давлат педагогика институти ўқитувчиси Қилич Бозоров, корхона касаба уюшмаси қўмитаси раиси Тўлқин Рўзмуродов Навоий ҳаёти ва фаолияти тўғрисида тўхталар экан, унинг асрлар оша тиллардан тушмай келаётган достонларини, ҳар сатрида ҳикмат мужассам бўлган ғазалу туюқ, фарду рубоийларини таҳлил этиб, бебаҳо асарларининг мазмун-моҳияти, яхшиликка, эзгуликка чорловчи шеърлари тўғрисида тўхталиб ўтди.\nТадбирда ЎзМТДП ташаббуси билан ўтказиб келинаётган “Навоий ворислари” кўрик-танлови республика босқичининг 2018 йилдаги 2-ўрин соҳибаси Маржона Нодирқулова томонидан ўқилган Навоий ғазаллари барчани тўлқинлантириб юборди. Натижада тадбир ғазалхонлик кечасига айланиб кетди. Корхона ишчи-ходимлари томонидан айтилган ғазал ва рубоийлар йиғилганларда катта таассурот қолдирди.\nЭнг асосийси, ёшларнинг ҳам Навоий ижодини, унинг мукаммал асарларини ўрганишга бўлган қизиқишлари тобора ортиб бораётганлиги тадбирда яна бир бор ўз исботини топди.\nМаълумки, бирдамлик, бағрикенглик ва фарзандларни комил, маънавиятли инсонлар қилиб ватанпарварлик руҳида тарбиялаш Навоий асарлари мазмунининг асосини ташкил этади.\nБу эса ЎзМТДП дастурида қайд этилган Ватанпарварлик, умуммиллий бирдамлик, халқ ҳокимияти, миллий манфаатлар, бағрикенглик ва маънавият каби партия амал қиладиган асосий сиёсий принципларга мос келади.\nТадбир сўнгида корхона касаба уюшмаси қўмитаси томонидан БПТнинг фаол аъзоларининг бир гуруҳига Навоий асарларидан иборат китоблар топширилди.\nЎзМТДП Навоий шаҳар Кенгаши етакчи мутахассиси


Ядровий дастур муҳокамаси октябрда ўтказилади\n22 май 2022, Тошкент вақти: 18:46\nЭрон билан дунёнинг олти қудратли давлати ўртасидаги Теҳроннинг мунозарали ядровий дастурига оид музокаралар октябрнинг бошида ўтказиладиган бўлди.\nЕвропа Иттифоқининг ташқи сёсат бўйича олий комиссари Хавьер Солана Эроннинг ядровий масалалар бўйича бош музокарачиси Саид Жалилий билан 1 октябрда учрашишини тасдиқлади.\nМузокаралар қаерда ўтказилиши ҳозирча аниқ эмас.\nБМТ Хавфсизлик кенгашининг доими беш аъзоси Қўшма Штатлар, Британия, Франция, Россия ва Хитой ҳамда Германия Соланага Эрон билан музокара қилиш топшириғини берди.\nҚўшма Штатлар музокараларни бошлаш Эронга сентябрнинг охиригача муҳлат белгилаган, акс ҳолда, янги санкциялар қўлланишидан огоҳлантирган.


Ҳокимиятсиз ҳоким: Олмазор тумани раҳбари сайловлар, маҳалла ва тўйлар хусусида\n12:23 17 Феврал 2020\n19:25 23.09.2019 (Янгиланган 11:26 24.09.2019) Ҳавола олиш\nТошкентнинг энг йирик туман ҳокими маъмуриятнинг янги биноси қуриб битказилгунига қадар очиқ осмон остида фаолият юритмоқда. Sputnik Ўзбекистон мухбири ҳокимнинг иш куни тартиби билан танишиш давомида тумандаги энг оғир муаммолар ва амалдаги режаларни ўрганди.\nТОШКЕНТ, 18 сен — Sputnik, Дилшода Раҳматова. Тошкент шаҳар Олмазор тумани раҳбари Бахтиёр Раҳмонов офисда ўтиришга у қадар ишқибоз эмаслигини унинг мени ўз кабинетига эмас, туман маҳалласидаги ҳовлиларнинг бирига таклиф қилганидан англадим. Озиқ-овқат дўкони ва тизилишиб нон сотиб турган аёллар қаторидан ўтгач, ҳокимнинг "иш жойига" ўтамиз - кўп қаватли бино олдида турган бир столу икки стул ёнига. Юзимдан ажабланганлигимни пайқаган маъмурият бошлиғи матбуот котиби вазиятга аниқлик киритгандек бўлди: ҳокимият ҳудудида қурилиш ишлари олиб борилаётгани ва маъмурий бино қурилиши битмагани туфайли, вақтинча "тоза ҳавода" ишлашга тўғри келмоқда.\nОлмазор тумани ҳокими Бахтиёр Раҳмонов ва тармоқ раҳбарлари\nТабиийки, ҳоким ва унинг қўл остидагиларга жой ажратилган - туман коллежларининг бирида, лекин Бахтиёр Раҳмонов у ерда ҳам деярли бўлмайди. Фаолиятининг хусусиятига кўра, унинг кабинетда узоқ ўтириб қолишга ҳожат қолмайди.\n"Сайловларда эскирган нарсалардан фақат қутичалар бўлади"\nТуман раҳбари узоқ ва беҳуда суҳбатларни хуш кўрмайдиган ишбилармон одам. Танишишимиз биланоқ, мажлисни бошлаб юборди. Туман фаолиятига бевосита алоқадор барча хизматлар вакиллари ўз ҳисоботлари билан чиқиш қилдилар.\nБахтиёр Раҳмоновга маҳаллаларда ободонлаштириш ишлари, болалар боғчаларида ва мактабларда таъмирлаш ишлари қай йўсинда олиб борилаётгани юзасидан ҳисобот берилди. Хўжалик-маиший масалалардан ташқари ҳоким туман ҳудудидаги 106 та сайлов участкаларининг тайёрлик ҳолати борасида маълумот олди. Ажабланарли жойи йўқ, албатта, яқинда парламент сайловлари, ва бунда ҳокимни нафақат маъмурий масалалар, балки техник ҳолатлар - электр токидан тортиб, Интернет билан таъминланганлик масалалари-да қизиқтирарди.\nРаҳмоновнинг таъкидлашича, депутатликка номзодларни синчковлик билан танлаб олиш зарур.\n"Агар бўлажак парламент аъзоси президент ислоҳотларини тадбиқ этишга тайёр бўлмаса, бундай депутат бизга керак эмас. Ёдингизда бўлсин: бундан буён, фақат сайлов қутилари эски ҳолатда қолиши мумкин. Қолгани, ва ҳатто сайловни ташкиллаштиришга бўлган ёндашув фақат ва фақат янги бўлади", — дея қайд этди ҳоким.\n"Она юртнинг бағридан зуволаси": ўзбек чинниси довруғининг қайта тикланиши\nМажлисдан сўнг объектларни айлангани йўлга тушдик. Навбатда биринчи бўлиб Тошкент чинни заводи. Унинг харобалардан қайта тикланиб, фаолияти шу йил октябридаёқ бошланиши кутилмоқда.\nЎзбек оилаларида чиройли одат бор – ҳурмат юзасидан меҳмонларга нақшли чинни идишлардан дастурхон тузатиш. Маҳаллий чинни анъанавий гуллар ва нақшлар билан қопланган бўлиб, у ора-сирада рус гжели (рус халқ ҳунармандчилигидаги нақш)ни ёдга солади. Агар пиёла, лаган, гулдон ёки чойнакни тўнтарсак, унинг тубида Анко силуэтини (форсчадан "афсонавий қуш") кўрамиз. Бу тамғани ўз маҳсулотлари учун Тошкент чинни заводи қўллаб келган. Завод довруғи собиқ иттифоқ давриданоқ Ўзбекистон ҳудудидан анча узоқларга ёйилган эди.\nXIX-XX асрлар оралиғида, шарқий услубда нақш урилган чинни маҳсулотлари Гарднер ва Дулевский фабрикалари, Храпуновлар, Корниловлар, Батенинлар мануфактуралари томонидан ишлаб чиқиларди. 1953 йилда Тошкентда завод ишга туширилади. Маҳаллий мутахассисларни ўқитиш учун Россия ва Беларусдан етакчи усталар ташриф буюради. Ўзбек чинниси доимо ўзига хос, такрорланмас услубга эга ва собиқ иттифоқда ҳамиша машҳур бўлган.\n1991 йилда корхона хусусийлаштирилади, сўнгра норентабеллиги туфайли фаолияти тамомила тугатилади. Эндиликда эса, афсонавий завод ўзининг иккинчи туғилган кунини - 1 октябрда ўтказишни режалаштирмоқда. 350дан ортиқ усталарнинг йилига 30 миллион донадан ортиқ маҳсулотларни маҳаллий хом ашёдан ишлаб чиқиши кутилмоқда. Режа бўйича идиш учун оқ чинни гили - каолин - Сурҳондарё вилоятидан келтирилади.\nТошкентнинг Олмазор туманида машҳур чинни заводининг қайта тикланиши\nЦехларда пардоз-андоз, созлаш ишлари ниҳоясига етмоқда, корхонага кираверишингиз билан салобатли чинни сервизига кўзингиз тушади. Зуволаси она юрт бағридан бўлган чинни пиёла анъаналари қайта тикланмоқда.\nОлмазор тумани — Тошкентда ҳудуди бўйича энг йириги ҳисобланиб, унда уч юз мингдан ортиқ аҳоли истиқомат қилади. 1970 йилдан туман генерал Собир Раҳимов номи билан маълум бўлиб, 2010 йилдан ҳозирги номини олган.\nЭътиборга лойиқ тарафи, аксарият замонавий ташаббуслар, даставвал, айнан шу туманда "тажрибадан ўтказилади". Ҳудудда илк бор "Олмазор Сити" савдо маркази барпо этилди. Қолаверса, айнан Олмазор туманида президентнинг "Беш ташаббуси" тадбиқ этилиши бошланди. Хусусан, туманнинг 18та маҳалласида янги кутубхоналар барпо этилмоқда, инфратузулма ривожлантирилмоқда, кўча йўл тармоқлари кенгайтирилмоқда. Ҳар бир маҳаллада спорт ва ўйин майдончалари мавжуд, ҳатто девору тўсиқлар илғор стандартлар асосида барпо этилмоқда. Шу билан бирга туманнинг ўзига хос "кашфиётчи" ёҳуд "пионер" статуси унинг раҳбариятига икки баравар масъулиятни юклайди, албатта. Демакки, ҳам ҳоким ва ҳам унга бўйсунувчи шахслар эпчилликни сусайтирмай, ишларида жўшқинлик билан давом этишлари талаб этилади. Қолаверса, давлат раҳбарининг шаҳар туманларига ҳам мунтазам ташриф буюриши буни талаб этади.\nОлмазор тумани маҳаллаларидаги болалар ўйингоҳларининг бири\nЯнги уйлар ва рецидивист тўйи\nБахтиёр Раҳмонов бир йилдан ортиқроқ муддат давомида туман ҳокими сифатида фаолият юритмоқда. Ўзининг эътироф этишича, аввалига маҳаллий аҳоли билан умумий тил топишда бир оз мураккабликлар бўлди. "Бошида ҳатто саломлашмасдилар ҳам", — дея, эслайди у.\nҲамма ўзгаришлар 2018 йилдан - Олмозор тумани Иброҳим ота маҳалласи энг ашаддий жиноят кўп содир этилувчи "қаровсиз" мавзедан замонавий ва хавфсиз, яшаш учун қулай ҳудудга айланганидан сўнг бошланди. Бу ерда еттита кўпхонадонли уйлар барпо этилди, бутун ҳудуд ободонлаштирилди ва жиноятчилик деярли йўққа чиқарилди.\nОлмазор туманидаги болалар боғчаси\nШу билан бирга, уй-жой таъминоти масаласи туманнинг ягона муаммоси эмас, гарчи у ўта оғир ва жиддий бўлса-да. Туманда моддий ёрдамга муҳтож анчагина оила бор. Асосий эътибор ёшларга қаратилган. Туман маъмурияти юзлаб тўйларнинг ўтказилишида бевосита қатнашди, ёш оилаларга шаҳар маъмуриятидан совға тариқасида мебель тақдим этилди. Ҳоким қайд этганидек, кўплаб жуфтлар айнан молиявий сабаблар туфайли оила қура олмаяпти.\n"Айнан шундайларга ёрдам кўрсатилди, уларнинг тўйи ўтказилди. Мусиқа янгради, дастурхон ёзилди, ҳаммаси бекаму-кўст, исрофгарчиликсиз ўтди", — дейди Раҳмонов.\nҲоким туманда ўтказилган бир рецидивистнинг тўйи ҳақида ҳам эслаб ўтди.\n"Бу инсон бутун умр ўғрилик билан шуғулланиб келган, умрининг анча қисмини қамоқда ўтказди. Президент бизга шундай одамлар билан ҳам ишланглар, бирортаси эътибордан қолмасин, деганларида, уларни йиғиб, кимнинг қўлидан нима иш келишини ўрганишга ҳаракат қилдик. Биридан "Нима иш қилишни биласан?", деб сўрасам, "Ҳеч нарса", деб жавоб қайтарди. "Нега уйланмайсан?", дедим тағин. У менга қараб: "Ким ўтказиб беради тўйимни? Сизми?", деди. "Нега бўлмасин", дегандек жавоб бергандим ўша пайт, дея эслайди туман ҳокими.\nРаҳмоновнинг айтишича, шу билан бу одам оилали бўлиб, иш топиб, янги ҳаётни бошлаб юборган.\n"Иш бўлса — ҳамма нарса бўлади"\nОлмазор туманининг деярли учдан бир қисми - 56тадан 18таси - президентнинг бешта муҳим ташаббусининг амалга оширилишига ва иккита маҳалла "Обод маҳалла" ободонлаштириш дастурига жалб этилган. Айнан шунинг учун ҳам, бугунда туман катта қурилиш майдонини эслатади: кўп қаватли эскирган уйлар қайта таъмирланмоқда, йўллар кенгайтирилмоқда, болалар учун янги ўйингоҳлар ўрнатилмоқда.\nҲоким тинимсиз телефон қўнғироқларига жавоб бераркан, ҳовлиларнинг биридаги она билан қизнинг олдига бордим. "Тумандаги ўзгаришларга қандай қарайсиз?", деб сўрадим.\n"Маҳалламизни таниб бўлмайди. Асосийси, ҳамма нарса яқин. Болалар билан узоққа боришнинг ҳожати йўқ, боғча дейсизми, мактабми - ҳаммаси ёнимизда", — дейди аёл. Ёнидаги 7 ёшлардаги қизчаси ўйингоҳга кўрсатиб: "Болалар ҳеч нарсани синдиришмаса бўлди", дейди.\nТошкент шаҳар Олмазор туманида Ислом цивилизацияси марказининг қурилиши\nЯнги объектлар ҳам қурилмоқда. Олмазор Сити, чинни заводидан ташқари, бу йил Абдулла Қодирий номидаги мактаб очилиши ҳам режалаштирилган. 2020 йилда Ғалаба истироҳат боғи илк ташриф буюрувчиларни қабул қилиши кутилмоқда. Айнан шу туман ҳудудида жой топган Ислом цивилизацияси маркази каби республика миқёси ва аҳамиятидаги объектлар ўз эшикларини очади.\nТошкент шаҳар Олмазор туманида Абдулла Қодирий номидаги мактабнинг қурилиши\nБаҳайбат режаларимиз бор, дея тан олади ҳоким.\n"Бизга янги уйлар, яхши йўллар ва энг асосийси - янги иш ўринлари керак. Ҳозирда эски заводларни қайта таъмирлаяпмиз, янги ишлаб чиқаришни йўлга қўйяпмиз, тадбиркорларни қўллашда давом этяпмиз. Иш бўлса - бюджетимизда солиқ киримлари кўпаяди, демакки, инфратузулмамизни ривожлантириш, ҳамда бугунда шаҳардаги энг кўркам боғча ва мактабларимизни таъмирлаш учун маблағимиз бўлади", – дейди ғурур билан Бахтиёр Раҳмонов.\nСуҳбатимиз телефон жаранги билан кесилди: туман раҳбари президентнинг селектор мажлисига чақирилди. Ҳокимнинг вазифа ва режалари яна ҳам ошадиганга ўхшайди.


Ilm izlash asoslari ( 9949 marta o'qilgan) Chop etish\nMirzoMuhammad 07 Avgust 2014, 21:53:02\nبسم الله الرحمن الرحيم* الحمد لله رب العالمين* والصلاة و السلام على سيدنا محمد و على آله و أصحابه و أتباعه أجمعين* ربِّ زدني عـلمـًا*\nاقْرَأْ وَرَبُّكَ الْأَكْرَمُ ¤ الَّذِي عَلَّمَ بِالْقَلَمِ ¤ عَلَّمَ الْإِنسَانَ مَا لَمْ يَعْلَمْ ¤\n"Карамлиларнинг карамлиси бўлган Раббинг (фазли) ила ўқи! Ўша (Раббинг) қалам билан илм ўргатгандир. У инсонга (инсон) билмаган нарсасини ўргатди"(“Алақ” сураси, 3 –5-оят)\nАллоҳ таоло илм аҳлининг даражалари ҳақида алоҳида баён қилади:\nيَرْفَعِ اللَّهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ(سورة المجادلة، 11)\n“Аллоҳ сизлардан имон келтирганларни ва илм эгаларини даражаларга кўтаради”(Мужодала сураси, 11-оятдан)\nПайғамбар саллалоҳу алайҳи ва саллам “Олимнинг обиддан афзаллиги ой тўлган кечада бошқа юлдузлардан афзаллиги кабидир”– деганлар.(Аҳмад, Термизий, Абу Довуд, ибн Можа, Дора Қутний ривоятлари)\nИбн Аббос разияллоҳу анҳумодан ривоят қилинишича Сулаймон алайҳис саломга илм, мол ва мулкни (танлашлик) ихтиёри берилди. У илмни танлаган эди унга қўшиб мол ҳам, мулк ҳам берилди. Он ҳазрат саллалоҳу алайҳи ва саллам марҳамат қиладилар:“Аллоҳ Иброҳим алайҳис саломга ваҳий қилиб “Эй Иброҳим, Мен Алим (билгувчи)дурман, ҳар бир илмликни яхши кўрурман” деди”. Дарҳақиқат Аллоҳ таоло илм аҳлини яхши кўрганидандурки, уларни дунёда ҳам элу юрт орасида шарафли қилиб қўяди.\nПайғабаримиз саллалоҳу алайҳи ва салламнинг машҳур “Илм истамоқлик ҳар бир мусулмон эркак ва муслима аёлга фарздур”деган ҳадиси шарифларини уламоларимиз шарҳлаб, қандай илмни талаб қилиш лозимлиги ҳақида ҳам китобларда баён қилганлар. Шунга кўра инсониятнинг эҳтиёжи учун зарур бўлган илмларни ўрганишлик фарзи кифоя деганлар. Яна ҳам тушунарлироқ айтадиган бўлсак ҳар бир диёрда шу юрт аҳолисининг эҳтиёжи тушадиган илмларни билгувчи инсонлар бўлишлиги лозим. Ана шунда шу юрт аҳолисининг бўйнидан ўша фарзи кифоя соқит бўлади. Акс ҳолда ҳаммалари жавобгар бўлади.\nАна энди илм талабида юрганлар ўзларининг мартабаларини қанчалик чуқур ҳис этсалар, шунчалик масъулият ҳиссини сезадилар. Бизларнинг келажагимиз бўлган бўлғуси олимлар қанчалик шарафли йўлни тутганларини билиб олсинлар. Зеро улар минглаб ҳамюртларининг гарданларидаги фарзни адо қилмоқдалар.\nИлоҳим ҳар биримизга манфаъатли илм бериб, олган илмига амал қигувчилардан айласин. Ҳолбуки “Амалсиз илм – мевасиз дарахт” деганлар.\nMirzoMuhammad 21 Sentyabr 2016, 10:56:59\nبسم الله الرحمن الرحيم* الحمد لله رب العالمين* الصلاة و السلام على سيدنا محمد و على آله و أصحابه أجمعين* لا حول و لا قوة إلا بالله*\nМаълумки, шариат ишларида фатво бериш учун шунга лаёқатли, масъулиятли ва фатво бера олиш шартлари ўзида мужассам бўлган олим бўлишлик шарт. Акс ҳолда фатво беришга бировнинг ҳақ ва ҳуқуқи йўқ. Бир қанча тафсир ўқишлик, бир неча ҳадис ёдлаб олишлик, фиқҳдан хабардор бўлишлик ва араб тилини ўзлаштириб олишлик кишига фатво бериш ҳуқуқини бермайди. Ҳатто фатво беришга лаёқатли инсонлар ҳам зарурат юзасидангина фатво чиқарадилар.\nБироқ айрим кимсалар борки, ўзлари жоҳил ҳолатда фатво чиқаргайлар, бу билан билмасларки, ўзларини дўзах азобига гирифтор қилурлар. Бу тўғрида абу Лайс Самарқандийнинг “Бўстонул орифин” китобида алоҳида боб бор. Унда ушбу ҳадиси шариф келтирилган: “Сизларнинг дўзахга журъатлиларингиз фатвога журатлиларингиздир".\nИбн Сийрин Ҳузайфа ибн Ямондан ривоят қилиб: "Уч тоифа киши одамларга фатво беради - Қуроннинг насх бўлган оятларини биладиган киши, чорасиз қолган амир, ёки фатво сўралган аҳмоқ", дер эди. Ундан бирон нарса ҳақида сўрасалар: "Мен аввалги иккаласи ҳам эмасман, учинчи бўлишни ҳам ёмон кўраман", деб қўяр эдилар.\nИмом Аъзам раҳматуллоҳи алайҳи айтар эди: "Бирор киши, биз қаердан гапирганимизни билмаса, бизнинг сўзимиз билан фатво бермоғи дуруст бўлмайди".\nЎтган солиҳ зотлар фатво беришдан сақланганлар. Айтадиларки, Абдуллоҳ ибн Умар разияллоҳу анҳумо масжидда турар эди. Ундан сўралган саволларнинг кўпроғига берган жавоби “билмайман” дегани бўлур эди. Одам алайҳис саломдан Ҳавво онамиз шариат ҳукмидан савол берса “билмайман” дер эдилар, кейин Жабройи алайҳис саломда сўрар эди. Жаброил алайҳис салом ҳам “билмайман” дер ва Аллоҳ таолодан сўрар эди. (“Нафъул муфтиййи вас соили”)\nРасулуллоҳ саллаллоҳу алайҳи ва салламдан ҳам сўрасалар ўзларича жавоб бермаганлар, балки жавоб тариқасида оятлар нозил бўлган.\nСалмон Форсийдан одамлар фатво сўра шганида: "Бу сизларга яхши, менга ёмон", деганлар.\nАбдураҳмон ибн Абу Лайло айтади: "Расулуллоҳнинг саллаллоҳу алайҳи ва салламнинг асҳобидан бир юз йигирматасини кўрдим. Уларнинг муҳаддиси ҳам, муфтийи ҳам ўзидан кўра, бошқа биродари ҳадис айтиб, фатво беришини хоҳлар эди".\nАсака туманидаги Марқаюз жомеъ масжиди имом хатиби Ҳусанов Эркинжон\nУлуғбек қори Йўлдошев. Холид ибн Валид жомеъ масжиди ходими\nMirzoMuhammad 14 Fevral 2017, 09:33:54\nИлм ўрганиш ҳақида ҳар қанча кўп айтсак камлик қилади. Айтиш мумкинки, илм талабида бўлишлик ҳар кунлик шиоримиз бўлса арзийди. Илм нафақат ўрганувчининг ўзига, балки бутун жамият учун, ҳам бу дунёда, ҳам охиратда фойда келтиради. Инсонларнинг турмуш маданияти ва савияси юксалади. Ахлоқ ва одоб кенг қулоч ёяди. Ҳолбуки ахлоқсизлик бутун башариятни маънавий жарликка олиб келур.\nБиз буюк алломалар авлодимиз. Уларга муносиб фарзанд бўлишлик ҳар биримизнинг шарафли бурчимиздур.\nОта-боболаримиздан мерос қолган исломий таълимотларимизда илм исташга тарғиб қилинади. У илм дунёвий бўлсин, ухровий бўлсин, уни талаб қилиш ибодат саналади.\nМакҳул Али ибн Абу Толиб разияллоҳу анҳудан ривоят қилишича, Пайғамбар саллаллоҳу алайҳи ва саллам:\n"Илм талаб қилиш ҳар бир муслим ва муслимага фарз", дeганлар.\nعن أبي الدرداء. قال فإني سمعت رسول الله صلى الله عليه و سلم يقول ( من سلك طريقا يلتمس فيه علما سهل الله له به طريقا إلى الجنة . وإن الملائكة لتضع أجنحتها رضا لطالب العلم . وإن طالب العلم يستغفر له من في السماء والأرض . حتى الحيتان في الماء . وإن فضل العالم على العابد كفضل القمر على سائر الكواكب . أن العلماء ورثة الأنبياء لم يورثوا دينارا ولا درهما . إنما ورثوا العلم . فمن أخذه أخذ بحظ وافر ) (سنن إبن ماجة)\nАбу Дардо разияллоҳу анҳудан ривоят қилинади – Расулуллоҳ саллаллоҳу алайҳи ва саллам:\n“Ким илм излаб йўлга чиқса Аллоҳ унинг учун жаннатга йўлни енгил қилиб қўюр. Шубҳасизки, фаришталар илм истагувчига розилик билан қанотларини ёзурлар. Шубҳасизки, илм истагувчига ҳатто сувдаги балиққача, осмон ва ердаги зотлар истиғфор айтур. Шубҳасизки, олимнинг обиддан афзаллиги ойнинг бошқа юлдузлардан афзаллиги кабидур. Албатта, олимлар пайғамбарларнинг меросхўрларидурлар. Улар динор ҳам, дирҳам мерос қилмаганлар. Улар илм мерос қилганлар. Ким ундан олса, улкан насиба олибди” дедилар. (Ибн Можа ривояти)\nعن أبي ذر قال : - قال لي رسول الله صلى الله عليه و سلم ( يا أبا ذر لأن تغدو فتعلم آية من كتاب الله خير لك من أن تصلي مائة ركعة . ولأن تغدو فتعلم بابا من العلم عمل به أو لم يعمل خير من أن تصلي ألف ركعة ) (سنن إبن ماجة)\nАбу Зар разияллоҳу анҳу айтади “Пайғамбаримиз саллаллоҳу алайҳи ва саллам менга:\n«Эй Абу Зар! Эрталаб туриб, Аллоҳнинг китобидан бир оят ўргансанг сeн учун юз ракаъат намоз ўқишингдан яхшидир. Ва яна эрталаб туриб илмдан бир боб ўргансанг, у билан амал қилинадими ёки амал қилинмайдими, минг ракаъат намоз ўқишингдан яхшидир" дедилар. (Бу ўринда нафл намоз маъносида) (Ибн Можа ривояти)\n"Ким олим олдида икки соат ўтирса ё у билан икки луқма овқат еса ёки ундан иккита калима эшитса ёҳуд у билан бирга икки қадам юрса, Аллоҳ унга икки жаннат ато қилади. Ҳар бир жаннат дунёнинг ўхшашидан икки баробардур". (“Дурратун носиҳин)\nВа яна айтганлар:\n"Илмни, агар Чинда бўлса ҳам талаб қилинглар".\nАли разияллоҳу анҳу айтади: “Ким илм исатагида бўлса жаннат унинг истагида бўлур”.\nЯҳё ибн Муъоз раҳматуллоҳи алайҳи айтади: “Илм - амалнинг далили. Фаҳм - илмнинг макони”\nФақиҳ Абу Лайс Самарқандий (раҳимаҳуллоҳ) айтадилар: Билгилки, ҳар бир муслим ва муслимага дин ишларида муҳтож бўладиган таҳорат, намоз ва шариатнинг бошқа ҳукмлари ҳамда ҳаётий ишларида зарур бўлган нарсаларни биладиган миқдорда илм ўрганиш фарздир.\nХуллас, киши ўзи муҳтож бўладиган нарсаларнинг илмини таҳсил қилиши фарз. Чунки Аллоҳ таоло:\n"Агар билмайдиган бўлсанглар, аҳли илмлардан сўранглар" (Наҳл, 43), дeйди.\nMirzoMuhammad 08 Avgust 2017, 17:11:10\nАбдуллоҳ ибн Аббос Расулуллоҳ (с.а.в) амакиларининг ўғли. Санаси аниқ бўлмаса-да, Маккада Абу Толиб оиласига қарши қўлланган иқтисодий қамал вақтида туғилгани маълум. Онаси Умму Фазл Лубоба бинти Ҳорис мўминлар онаси Маймуна (р.а.)нинг синглиси, Хадича онамиз (р.а.)дан кейин исломни қабул қилган иккинчи аёл.\nОтаси Абдуллоҳни туғилиши билан Пайғамбаримиз (с.а.в.)га олиб борди. Расулуллоҳ (с.а.в.) чақалоқни бағирларига босиб: «Илоҳим, уни диннинг билимдони қил! Китоб (Қуръон)нинг тафсирини унга ўргат», дея дуо қилдилар.\nАбдуллоҳ ибн Аббос ислом оёққа турган Мадина шаҳрида улғайди ва илм олди. Таҳорат қилиш, намоз ўқишни шахсан Расулуллоҳ (с.а.в.)дан ўрганди. Ёшлик чоғида Пайғамбаримиз (с.а.в.) унинг бошини силаб, бир неча бор: «Эй Аллоҳ, бутун илм ва ҳикматни шу бошга бер. Унга таъвил ва тафсирни ўргат. Парвардигорим, инсониятга берган барча илм ва ҳикматни унинг қалбига жо қил», дея дуо қилганлар (Муттафақун алайҳ). Саодат асрида жуда ёш бўлгани сабаб, Расулуллоҳ (с.а.в.)нинг хонадонларига бемалол кириб чиқар, бошқа саҳобалар билмаган ва кўрмаган кўп нарсаларни биларди.\nИбн Аббос дин илмлари бўйича энг зукко шахслардан бири; Қуръон, тафсир, ҳадис ва фиқҳ илми, шунингдек, араб адабиётининг билимдонларидан эди. Шунинг учун Ибн Масъуд: «У Қуръоннинг таржимони, муфассирларнинг султонидир», дея таъриф берган. Илми кучлилигидан замондошларининг «Умматнинг олими, илмда мисли денгиз» деган эътирофларига сазовор бўлган. (https://irfon.uz/sahobiylar-hayoti/209-abdulloh-ibn-abbos.html)\nИбн Аббос разияллоҳу анҳумодан ривоят қилинади. “Умар разияллоҳу анҳу мeни Бадрда қатнашган кексалар билан (ҳузурига) киргизар эди. Гўёки уларнинг баъзилари ўзларича: “Боламиз тeнгқур бу бола нима учун биз билан киради?” дейишар эди.\nУмар: “Уни сиз яхши биласиз” дeди. Бир куни мeни чақириб, улар билан бирга киргизди. Ўша куни фақат мeни уларга кўрсатиб қўйиш учунгина шундай қилганин билдим.\n- Аллоҳнинг إِذَا جَاءَ نَصْرُ اللهِ وَالْفَتْحُ “Вақтики, Аллоҳнинг нусрати ва фатҳ келса...” қавли тўғрисида нима дeйсизлар? – деди. Баъзилар:\n- Бизларга нусрат бeрилса ва фатҳ этилса, Аллоҳга ҳамд ва истиғфор айтишга буюрилганмиз, - дeйишди. Баъзилар ҳeч нарса дeмай сукут қилишди.\n- Эй Ибн Аббос, сeн ҳам шундай дeйсанми? – дeди.\n- Йўқ, - дeдим.\n- Унда нима дeйсан? - дeди.\n- Бу – Расулуллоҳ саллаллоҳу алайҳи ва салламнинг ажаллари. Уни бу зотга билдирмоқда. “Агар Аллоҳнинг нусрати ва фатҳ кeлса” - бу ажалингнинг аломатидир, “Бас, Раббингнинг ҳамди ила тасбеҳ айт ва мағфират сўра. Зeро, У тавбаларни қабул қилгувчи бўлган Зотдир” деган, - дедим. Умар разияллоҳу анҳу:\n- Бу оятдан мен ҳам сeн айтган нарсанигина биламан, холос, - дeди.\nMirzoMuhammad 18 Sentyabr 2017, 16:47:34\n“Инсониятгагина хос бўлган илмнинг шарафли экани ҳеч кимга сир эмас. Чунки шижоат, журъат, қувват, саҳоват, шафқат каби илмдан бошқа ҳамма хислатлар инсонда ҳам, бошқа ҳайвонотларда ҳам муштаракдур. Аллоҳ таоло илм билангина Одам алайҳис салоту вас-саломни фаришталардан афзаллигини изҳор қилди ва уларни (Одам алайҳис салоту вас-салом)га сажда қилмоққа буюрди”.\nАна шундай шарафли мартабага етишиш учун фақатгина китоб ўқишнинг ўзигина кифоя қилмайди. Балки Ҳасан Басрий раҳматуллоҳи алайҳи айтганларидек одоб ҳам шарт қилинган:\n“Кимдаки одоб бўлмаса, унда илм ҳам йўқдур”.\nДемак илмнинг аввали одоб бўлмоғи даркор экан. Бу ишга фақатгина мактаб ўқитувчиларигина эмас, кенг жамоатчилик ҳам масъуллигини унутмаслик лозим. Яна ҳам аниқроқ айтадиган бўлсак, фарзандимизни мактабга жўнатар эканмиз, ахлоқли, одобли бўлишга чорлаб, устозларини қаттиқ ҳурмат қилишликни, уларга зинҳор гап қайтармасликни, устозларнинг олдида ҳаргиз беодоблик қилмасликни албатта тайинлаб айтиш керак.\nКейинги йилларда устозларнинг ҳурматини мақомига келтириш ҳақиқий шарқона одоблар доирасидан чиқиб қолганини яққол кузатишимиз мумкин. Ваҳолонки, биз қандай инсонларнинг авлдоларимиз? Бизнинг ота-боболаримиз эмасми, устозга ўз жигарбандини “эти Сизники, суяги бизники”, ‒ деб топширганлар?! Бизнинг аждодларимиз эмасми, устозининг фарзандига ҳам ҳурмат-эҳтиром кўрсатган?!\nҲа, аввал устозни ҳурматлашни ўрганмасдан туриб, илмнинг моҳиятини ҳам англаб етиш мумкин эмас, ўқиган китоблардан ҳам барака топилмайди.\nДарҳақиқат, устоз ҳурмат-эҳтиромга лойиқ инсон. Искандар Зулқарнайндан сўрабдилар:\n‒ Нима учун устозингизни отангиздан ҳам кўпроқ ҳурмат қиласиз?\n‒ Негаки, отам мени осмондан пастга туширди (яъни ‒ руҳият оламидаги руҳим ер юзига тушиб жасадимга киришига сабаб бўлди). Устозим эса мени ердан осмонга кўтаради, ‒ деб жавоб берган экан Искандар Зулқарнайн.\nАллоҳдан бошқа илоҳ йўқлигига Аллоҳ таолонинг Ўзи, фаришталар ва илм эгалари гувоҳлик бериши ҳақида баён қилинган “Оли Имрон” сурасининг 18-оятининг тафсирига кўра баъзи муфассирлар Аллоҳ таолонинг гувоҳлиги далиллар пайдо қилиши билан, фаришталарнинг гувоҳлик бериши иқрор бўлишлари билан, илм эгаларининг гувоҳликлари эса далиллар келтириб исботлаб беришлик билан бўлади деганлар. Ибн Касир раҳматуллоҳи алайҳининг тафсирларига кўра ушбу ояти каримада илм аҳлининг даражаси юқори эканлиги баён қилинмоқда. Бу эса ҳар бир илм йўлини тутган инсонга шарафли масъулият юклайди.\nШартли равишда “дунёвий илм” деб аталаётган математика, астрономия, табобат, кимё, физика ва бошқа фанларни аслида “дунёвий илм” деб ажратиб бўлмайди. Негаки мазкур илмлар ҳаммаси ҳам Калом Қадим ‒ Қурони Каримда мавжуд. Уларни пухта ўрганмасдан туриб Қурони Каримни яхши тушуниб бўлмайди. Шунинг учун ҳам фарзандларимиз ўқув даргоҳи дастуридаги ҳар бир илмни қунт билан ўрганишини таъминлаш ҳам ҳар биримизнинг келажак олдидаги масъулиятлик вазифаларимиз сирасидандур.\nКези келганда уларнинг кийинишига ҳам алоҳида эътибор бериш керак. Ҳолбуки, Маориф Вазирлиги томонидан тавсия этиладиган кийиниш усули ҳаммабоп ва қулайлиги билан соддалик сифатига ҳам эга. Кўпинча қишлоқ мактабларида бир ҳил кийиниб олган қизларимизни кўриб кўзинг қувнайди. Бироқ аксарият шаҳар мактабларида ўқувчилар ким ўзарга кийингандек кўринади. Уларнинг эгнидаги кийимлари қимматбаҳолигидан ёқангни ушлайсан. Камига на мусулмончиликка, на тавсия қилинган кийиниш усулига мос тушмайди, балки йигит-қизларимизнинг юзидан шарм ва андиша пардасини йиртиб юборади.\nАжаб эмаски кенг жамоатчилик асосида бу камчиликлар ҳам бартараф этилса. Чунки, ҳақли равишда фахр билан айтиш мумкинки, таълим-тарбия соҳаси Мустақиллик йилларида тубдан ислоҳ қилинди. Таълим бериш усуллари ҳам тараққий топгани келажакка умид ила боқишимизга асос бўлажак.\nИлоҳим, бизларнинг эртамиз бўлган келажак авлдоларимизни баркамол маърифатли, зиёли ва албатта ахлоқ-одоб соҳиблари бўлишини насиб айлагин.\nУлуғбек қори Йўлдошев Асаска т. "Холид ибн Валид" масжиди ғазначиси


Божхоначилар икки мингта «қалбаки Apple AirPods»ни қўлга олиб, ўзлари шарманда бўлишди! - Terabayt.Uz\nБожхоначилар икки мингта «қалбаки Apple AirPods»ни қўлга олиб, ўзлари шарманда бўлишди!\nАҚШ Божхона ва чегара хизмати Нью-Йорк шаҳрининг Жон Кеннеди номидаги халқаро аэропортида катта партиядаги контрафакт товарни ушлаганини эълон қилди. Унга кўра, Гонконгдан келиб Невада штатига учаётган самолётда 2000 жуфт «қалбаки Apple AirPods» бор экан.\nБожхона хизмати бу ҳақда мақтаниб ёзганидан сўнг масаланинг моҳияти ойдинлашди ва бу муассаса кулгига қолди. Гап шундаки, булар сохта AirPods эмас, балки оригинал OnePlus Buds қулоқчини эди! Хитойлик компания июль ойида, ўзининг OnePlus Nord смартфони билан бирга тақдим этган ушбу аксессуар Apple қулоқчинига ўхшаб кетса-да, унинг нусхаси эмаслиги аниқ.\nOnePlus пресс-релизига кўра, агар бу худди шу миқдордаги оригинал Apple AirPods бўлганида, умумий қиймати 398 минг АҚШ долларига тенг бўлган бўларди. Аслида эса OnePlus Buds қулоқчини АҚШда 79 доллардан сотилади ва 2000 жуфтлик ушбу партия қиймати 158 минг долларга тенг.\nДарвоқе, Twitter’да чиқиш қилишдан ташқари, OnePlus аллақачон товарни қайтаришларини сўраб АҚШ Божхона ва чегара хизматига мурожаат этган. Зеро, ишлаб чиқарувчида мазкур маҳсулотни Америкада сотиш учун барча лицензия ва сертификатлар бор.\nЎҚИНГ: Аслидан фарқлаб бўлмайдиган AirPods Pro клонини атиги 16 долларга олинг!\n#Apple #Apple Airpods #OnePlus #АҚШ #аудио-қулоқчин #қулоқчин #симсиз аудио-қулоқчин #аксессуарлар #OnePlus Buds


Унда бир мусанниф ҳадис китобларидан бир китобни олади. Кейин ўзининг алоҳида санадлари ила ҳалиги олган китобдаги ҳадисларни китоб эгасининг йўлидан бошқа, ўзининг шахсий йўли билан чиқаради. Унда баъзи бир шайхларида жамъ бўлади ёки ундан устидагида жамъ бўлади. Фақат, ундаги шайхлардан узоққа ўтиб кетмаслиги керак.\n1. Мақбул. «Мақбул хабар» хабар берувчисининг содиқлиги устин келган хабардир. Мақбул хабарни ҳужжат шаклида қабул қилиш ва унга амал қилиш вожибдир.\nОҳод хабарнинг йўллари сонига нисбатан тақсими\nОҳод хабар йўллари сонига қараб уч қисмга тақсимланади: 1. Машҳур. 2. Азиз. 3. Ғарийб. Мана шу уч қисм тўғрисида алоҳида-алоҳида сўз юритилади.\nҲар бир илмда бўлгани каби «Мусталаҳул ҳадис» илмида ҳам ўзига хос атамалар, таърифлар ва тушунчалар бор. Мазкур нарсаларни яхшилаб тушуниб олиш бу илмнинг қоида ва қонунларини ҳамда ундаги нозик сирларни англаб етишга ёрдам беради.\nСуннати мутоҳҳарани авлоддан авлодга нақл қилиб келган салафи солиҳ уламолар суннатни нақл қилиш ва ривоят қилиш, соғлом сақлаш борасида турли қоида ва қонунларни аниқлик билан ишлаб чиқдилар.\nАллоҳ субҳанаҳу ва таолога У зотнинг улуғлиги ва поклигига хос ва мос ҳамду санолар ҳамда мақтов ва олқишлар бўлсин! Оламларнинг сарвари, Набийларнинг афзали Муҳаммад Мустафога мукаммал ва давомли саловоту саломлар бўлсин!\nХудди саҳиҳ ҳадисга ўхшаб, ҳасан ҳадис ҳам икки турдан иборат. 1. Ҳасан лизатиҳи – ўзи ҳасан бўлган ҳадис. 2. Ҳасан лиғойриҳи – ўзидан бошқа ила ҳасан ҳадис.


Қарздорлар Президентдан мурувват кутмоқда\n“Эрк” демократик партиясининг бир гуруҳ фаоллари аҳолининг коммунал хизматлар, электр энергияси ва газдан қарзларини кечиш тўғрисида Ўзбекистон Президентига мурожаатнома ёзиб, имзо тўплаш жараёнини бошлаб юборди.\nЎзбекистонда коммунал хизматлар, электр энергияси, газ, ичимлик сув учун тўловлар баҳоси муттасил ошиб бораётгани учун аҳоли катта миқдорда қарз бўлиб қолган. Фуқаролар ишлаб топаётган даромад бу тўловларни амалга оширишга етмаётир. Шунинг учун “Эрк” партияси аъзолари Президентдан мазкур қарзлардан кечишни сўраш ташаббуси билан чиқиб, имзо йиғиш жараёнини бошлаб юборди.\nИқтисодчи Жаҳонгир Шосалимовнинг сўзларига қараганда, ушбу мурожаатномага, асосан, кам таъминланган оилалар вакиллари имзо чекмоқда. Бугунги кунда биргина Тошкент шаҳрининг ўзида мурожаатномага мингдан ортиқ киши қўл қўйган. Шунингдек, Фарғона водийсида, Қорақалпоғистонда имзо тўплаш жараёни кетмоқда.\nЖ.Шосалимовнинг таъкидлашича, 1999 йилдан кейин коммунал тўловлар баҳоси тез суръатлар билан ўса бошлаган. Бунда аҳолининг тўлов қобилияти ҳисобга олинмаган. Фуқароларнинг 50-60 фоизи тўловларни амалга оширишга ноқобил бўлиб қолган.\n“Мазлум” инсон ҳуқуқларини ҳимоя қилиш ташкилоти ижрочи директори Аъзам Турғуновнинг фикрича, бу қарзлар аҳолининг айби билан тўпланиб қолгани йўқ. Қарзлар келиб чиқиши Президент томонидан олиб борилаётган нотўғри иқтисодий сиёсат натижасидир. Шунинг учун мурожаатнома Президент номига ёзилган. Мурожаатномада қарзлар аҳолининг миллий бойликдаги улуши ҳисобига кечиб юборилиши сўралган.\nА.Турғунов 1996 йилдан 2004 йилгача коммунал хизматларнинг ойлик маошларга нисбатан қанчалик тез ўсгани борасида олиб борган кузатувини баён қилди.\n“Шу давр оралиғида марказий иситиш тизимида нархлар ўсиши 380, иссиқ сувда 284, совуқ сувда 153, газда 216, электр энергиясида 35, транспортда 40 баробарни ташкил этган. Энг кам иш ҳақи эса бу вақтда 26, энг кам нафақа миқдори 20 баробар ўсган”, - деди А.Турғунов.\nА.Турғуновнинг билдиришича, мустақилликдан сўнг ЖЭКлар ўрнига уй-жой мулкдорлари ширкатлари тузилган. Бироқ бу билан уларнинг моҳияти ўзгармай қолаверган. Аҳоли имкони борича коммунал хизматлар учун ҳақ тўласа ҳам уларнинг капитал таъмирга муҳтож уйлари таъмирланмаган.\nТошкент шаҳар кенгаши депутатлигига номзод, Тошкент шифокорлар малакасини ошириш институти проректори Ҳабибулла Оқиловнинг айтишича, коммунал хизматлардан фойдаланишда аҳолининг танлаш ҳуқуқи йўқ. Масалан, Тошкентда иситиш тизими монополлаштирилган. “Тошиссиққувват” ташкилоти ўзи истаган нархларни қўймоқда. Муаммони ечиш учун коммунал хизмат кўрсатишнинг муқобил турларини ташкил этиш керак.\nА.Турғуновнинг эътирофича, Президент аҳолининг коммунал хизматлардан қарзини кечса ҳам муаммо ўз-ўзидан ҳал бўлиб қолмайди. Чунки кейинчалик қарзлар яна тўпланиб бориши мумкин. Зеро, коммунал тизимни бошқариш нотўғри йўлга қўйилган.\nА.Турғуновнинг маълум қилишича, Тошкентнинг Собир Раҳимов туманида коммунал хизматлардан қарзи бир миллион сўмга яқинлашиб қолган хонадонлар бор. 200 га яқин хонадондан ҳар бирининг қарзи эса 50 мингдан ортиқ.


ЗАМОНАВИЙ ТЕХНОЛОГИЯЛАP – ЎЙИНЧОҚ ЭМАС - AmuNews.uz - энг сўнгги янгиликлар\nЗАМОНАВИЙ ТЕХНОЛОГИЯЛАP – ЎЙИНЧОҚ ЭМАС\nХХI асрни биз, замонавий технологиялар асри деймиз. Замонавий технологияларнинг кундан-кунга ривожланиб, ижтимоий ҳаётимизда ўрни ортиб бормоқда. Кундалик турмушимиздаги ҳар хил соҳаларни ва турли жабҳаларни кузатар эканмиз, технологияларнинг салбий таъсири ҳақида гапирмасдан иложимиз йўқ. Жумладан, кампьютер, интернет кириб бормаган ўқув муассасаларини учратишимиз мушкул. Албатта, ҳозирги ёш авлоднинг компьютер, интернет маьлумотларидан фойдаланиши катта ютуқ. Афсуски, «Танганинг икки тарафи бўлади» дейилганидек, компьютер тармоқларидан турли хилдаги мақсадларда фойдаланаётган шахсларни учратиб турамиз. Бунга мисол тариқасида ҳозирги кунда ҳар қадамда кўришимиз мумкин бўлган ва фаол иш олиб бораётган компьютер клубларини кўрсатиб ўтмоқчиман. 11-12 ёшлардаги мактаб ўқувчиларини ўқишдан чалғитиб, билим олишга бўлган қизиқишини сусайтириб юборувчи бундай клублар бугунги кунда ўқувчиларимизнинг севимли масканига айланиб улгурган. Бундай компьютер клубларида ёшларимизнинг психологиясига салбий таъсир кўрсатувчи турли хилдаги ўйинлар кўплаб топилади.\nКомпьютер клуби - ўйин зали бўлиб, фойдаланувчилар бу ерда турли ўйинлар ўйнашдан ташқари, клип ёки фильм томоша қилиши мумкин.\nҲозирги кунда мактаб ўқувчилари дарсдан кейин тезроқ уйига ёки турли тўгаракларга боришга эмас, компьютер клубларига боришга ошиқишади. Ачинарлиси шундаки, улар тажанг ва бепарво бўлиб, билим олишни эсдан чиқараётганини, ота-оналари тушлик ва йўл кира учун бераётган пулларини ҳавога совураётганини англаб етишмайди. Англаб етганда эса кеч бўлиши мумкин. Бундай нохуш ҳолатлар келиб чиқишига айбдор ким? Ҳали жуда ёш бўлган ўқувчи-ёшларимизнинг замонавий технологиялардан фақат "ўйинчоқ” сифатида фойдаланаётганининг сабаби нимада?\nБундай вазиятда, энг аввало, ота-оналар ўз фарзандига ёш пайтидан катта эьтибор қаратиши ва улар билан кўпроқ ишлашиб, ҳаётга ҳар томонлама тайёрлаб бориши лозим. Ўқитувчилар ўқувчиларга компьютерларни фақат ўйин учун эмас, ундан ўзларимиз учун зарур бўлган маълумотларни олишимиз ҳамда турли электрон дастурлардан тез ва самарали фойдаланишимизни тушунтириб ўтишлари керак.\nБугунги кунда Ўзбекистон ёшлари бундан 15-20 йил олдинги ёшлардан кескин фарқ қилади – билими, интеллектуал салоҳияти, мантиқий фикр юрита олиш қобилияти сезиларли даражада ошган. Улар мобил телефон, планшет, телевизор ёки ноутбукларнинг исталган функциясидан фойдаланишни тезда ўзлаштириб олмоқдалар. Бундай ривожланиш ва фаровонлик даражаси юксалиб бораётган Ўзбекистонда юртдошларимиз шахсий компьютер, ноутбук, смартфон ва планшетларга эга бўлишига қарамасдан, компьютер клублари ҳам тобора оммалашиб бормоқда. Аксарият компьютер клублари қоронғи биноларда жойлашган бўлиб, ўйинлар қаҳрамонларининг тасвирлари билан безатилган бўлади. Бундай муҳитда эса ёшларимиз ўзини худди шу ўйин иштирокчисидек сезади ва ўйинга "шўнғиб” кетган бола турли психологик ҳолатларга тушади.Психологларнинг таъкидлашларича, буларнинг барчаси инсон, айниқса, ёшларнинг руҳиятига салбий таъсир кўрсатади.\nХулоса шуки, азиз тенгдошлар, замонавий технологияларни фақат ўйинчоқ учун эмас, биз, ўзларимизга фойдали бўлган ишлар учун ишлатайлик. Турли ёшдаги мактаб ўқувчиларининг компьютер клубларига эмас, кутубхоналарга қизиқишини оширайлик.\nШу ўринда Президентимиз И.А. Каримов "Юксак маънавият – енгилмас куч” асарида: "Табиийки, "оммавий ахборот” деган ниқоб остида ахлоқий бузуқлик ва зўравонлик, индивидуализм, эгоцентризм ғояларини тарқатиш, керак бўлса, шунинг ҳисобидан бойлик орттириш, бошқа халқларнинг неча минг йиллик анъана ва қадриятлари, турмуш тарзининг маънавий негизларига беписандлик, уларни қўпоришга қаратилган хатарли таҳдидлар одамни ташвишга солмай қўймайди. Шунинг учун яқин кўмакчимизга айланган замонавий технологиялардан фойдаланганда уларнинг салбий таъсирини эсдан чиқармаслик лозим. Зеро, ҳамиша огоҳ, ўзини-ўзи бошқара оладиган ва меъёрни биладиган инсон ҳаётда ҳеч қачон қоқилмайди”, деб таъкидлаб ўтган. Шундай экан, замонавий технологиялардан фойдаланганимизда унинг салбий ва ижобий томонларини ҳисобга олишимиз зарур ва иложи борича ижобий томонларидан фойдаланишимиз мақсадга мувофиқдир.\nМАКТАБЛАPДАГИ ЁЗГИ ТЎГАPАКЛАPГА 700 НАФАP ЎҚУВЧИ-ЁШЛАP ҚАМPАБ ОЛИНАДИ\nҚорақалпоғистон Pеспубликаси: кеча ва бугун


Қозоғистонда пенсионерлар бепул озиқ-овқат маҳсулотлари учун навбатда (тўплам)\n- Донбасс билан боғловчи. Нима учун киевлик аёл вазирлар эшикларини қоқмоқда. Алена Шевцова уруш бошланишидан бери Украина қўшинларига ёрдам бериб юради. У барча ишларни ихтиёрий равишда бажаради. Яқин кунларда у Донбассга боради – у ерга у инсонпарварлик ёрдамини етказиб беради, қайтишда эса – ҳарбийларнинг мудофаа вазирига ёзган шикоятларини олиб келади. (Директ видеоси)\n- Пенсионерлар бепул озиқ-овқат маҳсулотлари учун навбатда. «Алма-Ата» аёллар клубининг фаоллари ҳар куни пенсионерларга бепул 100 дан зиёд буханка нон тарқатишади, гоҳида эса бошқа озиқ-овқат маҳсулотларини ҳам. (ҚРдан видео)\n- Ўтиб бўмайдиган лойлардан от ёрдамида. Қизил ўрдадаги икки кўчанинг яшовчилари йўлларнинг йўқлигидан шикоят қилмоқда. Ёмғирлардан кейин ер ўтиб бўлмас ботқоққа айланади. Кўчада одамлар отлар ёрдамида ҳаракатланишади. (ҚРдан видео)\n- Вера Сибиреванинг "Яхши эртаклари" энди китоб шаклида чоп этилади. Настоящее Время журналистлари кекса аёлни аёз кунлари ўз эртакларини сотаётгани ҳақидаги видеорепортажини кўрсатганидан кейин 88 ёшли Вера Сибирева бутун Россияга машхур бўлиб кетди. Аёл ўз ёзган эртакларини сотган пулига набирасини боқиб келган. (видео Настоящее время)\n- Минглаб одамларкмахсус хизмат устидан назорат қилиш бўйича қўмита раҳбарининг истеъфосини талаб қилиб кўчаларга чиқишди. Ва ўз ниятларига еришишди. Чехияда россияпараст махсус хизмат ходими коммунист, махсус хизматларни назорат қилиш бўйича қўмитасига раҳбар бўлди. (видео Настоящее время)\n- "Голос" видеокузатувчиларни тайёрламоқда. "Голос" ҳаракати "Жонли иштирок" деб номланган янги лойиҳани бошлади. (Директ видеоси)\n- Жисмоний йўқ қилишнинг "эҳтимоли бор": Литвиненконинг хотини Скрипални заҳарланганлигидан бир неча ҳафта олдин берган интервьюси. 4 март куни Буюк Британиянинг Солсберидаги савдо марказида собиқ россиялик ҳарбий разведчик Сергей Скрипаль заҳарланди. Бир неча ҳафта аввал Настоящее Время лойиҳаси мархум Александр Литвиненконинг турмуш ўртоғи Марина Литвиненко билан суҳбатлашди. Суҳбат чоҳида аёл Кремлга қарши бўлганларга нисбатан жисмоний ҳужумларнинг янги босқичини истисно қилмади. (Директ видеоси)


ИнтерФУТБОЛ :: Меҳмонхоналар бўйича ҳам тенгликка эришган Месси ва Роналду...\nМеҳмонхоналар бўйича ҳам тенгликка эришган Месси ва Роналду...\nГазетамизнинг аввалги сешанба кунги сонида аргентиналик футбол даҳоси Лионель Месси яна бир меҳмонхона соҳиби бўлгани ҳақида қисқача хабар берган эдик.\nЎйлаймизки, бу борада батафсилроқ билишни истайдиган газетхонлар жуда кўп. Аввало, айтиш керак, Мессининг янги меҳмонхонаси элит тоифага мансуб ва унда лоақал бир кеча тунашга ҳамма ҳам жазм этолмайди.\nИбицада. Ўрта ер денгизи соҳилидаги ушбу курорт орол Испания ҳукуматига қарашли. Дам олиш ҳудуди деярли ҳар бир мусиқа шинавандасию, сокин пляж ҳордиғини маъқул кўрувчи кишига машҳур.\nТўғри, жўшқин ҳаёт тарзига мойил сайёҳлар ҳам Ибицани алоҳида қадрлашади. Зеро, оролда вақтни чоғ ўтказишган мўлжалланган кўнгилочар масканлар ва тунги клублар сон-саноқсиз.\nМесси харид қилган отелнинг ўзига келсак, унинг номи - Es Vive. Барча қулайликларга эга мажмуа Фигеретас пляжидан унча узоқ бўлмаган ҳудудда жойлашган. Шунингдек, Ибица марказига ҳам анча яқин.\nДейлик, меҳмонхонадан жаҳонга машҳур элит ресторанларга атиги бир неча дақиқада етиб бориш мумкин. Хуллас, Es Vive ҳар томонлама қулай жойда қад кўтарган.\nМеҳмонхона биноси бундан нақ 60 йилча олдин қурилган. 2014 йили эса Es Vive қайта лойиҳалаштирилди. Оддий айтганда, отель иккинчи жаҳон урушидан олдин урф бўлган ардеко услуби кўринишига келтирилди.\nМажмуа таркиби жами 52та хонадан иборат. Шунингдек, унинг том қисмида бар бор, улкан бассейн мижозлар ихтиёрида. Алоҳида меҳмонлар учун эса VIP-хизмат турлари йўлга қўйилган.\nМеҳмонхонада бир кун яшаш учун камида 226, кўпи билан 600 евро тўлашга тўғри келади. Демакки, хоналар бир хил эмас. 4 юлдузли мақомга эга отелда «оддий»ларидан кўра, люкс хоналар кўпроқ. Ахир Ибицага асосан бой кишилар боришади.\nБрендни кенгайтириш масаласи\nЭндиликда меҳмонхона номи бироз узаяди - MiM Ibiza Es Vive. MiM - бу Месси бренди. «Барселона» етакчиси бунгача шу бренд остидаги битта отелга эга эди. Аргентиналик голеадор уни ўтган йили 30 миллион еврога сотиб олган.\nБиринчи MiM Испаниянинг Сижес ҳудудида жойлашган. Ўшанда матбуотда Леонинг хариди кенг муҳокама қилинганди. Чунончи, Сижес маънавий бузуқ кишилар макони сифатида танилган.\nМеҳмонхона бизнесида ҳам рақобат\nМаълумки, айни пайт Лионель Месси ва Криштиану Роналду ҳисобидаги «Олтин тўп»лар сони тенг - ҳар иккиси асосий индивидуал совринни 5 мартадан ютди. Мана энди меҳмонхона бизнеси бўйича рақобатда ҳам тенглик юзага келди.\nПортугалиялик юлдуз олдинроқ Фуншал (Мадейра) ва Лиссабонда меҳмонхона очганди. Умуман олганда, Криштиану ҳам айнан Ибицадан отель сотиб олишни режалаштираётганди. Бироқ энди бу фикридан қайтган кўринади.\nАммо Роналдунинг меҳмонхона бизнесини кенгайтириш ҳаракати анча жиддий. Ҳар ҳолда, маълумотларга кўра, футболчига тегишли меҳмонхоналарни бошқарувчи Pestana CR7 компанияси бундан 2 ойча муқаддам Мадрид, Марокаш ва Нью-Йорк шаҳарларида отель очишни кўзлаётгани ҳақида баёнот берганди.\nЭнг қизиғи, Месси ҳам ўз тармоғини айнан Испания пойтахти, Марокаш ҳудуди ва АҚШнинг йирик мегаполисида кенгайтирмоқчи. Кўринишидан, икки футболчи ўртасидаги кескин рақобат янги йўналишларда ҳам давом этади, шекилли.


12:39 28.05.2020 (Янгиланган 14:13 28.05.2020)\nАйрим юристларга "ишончни йўқотиш" формулировкасининг ноаниқлиги ёқмайди — яъни, уларга кўра, нима учун ва негалиги аниқ белгилаб қўйилиши лозим. Аммо айнан шу ноаниқлик давлат раҳбарига шунга зарурат туғилган тақдирда регион раҳбарини ишдан четлатиш каби муҳим ҳуқуқни беради — бу ҳуқуқ ҳукумат вертикали бирдамлигини ва умуман, Федерация бирлигини сақлаб қолишда катта аҳамиятга эга.\nТабиийки, президент бу ҳуқуқини суъиистеъмол қилмайди — ушбу норма мавжуд бўлган 15 йил ичида, Игнатьевнинг ишдан бўшатилишига қадар, атиги ўн марта қўлланилган. Бу ерда шахсий адоват ҳақида гап борган эмас — ҳатто катта шов-шувга айланган 2010 йилдаги Лужковнинг ишдан олиниши воқеасида ҳам (бу президент Медведев ушбу ҳуқуқдан фойдаланган ягона ҳолат бўлган) мэр ва давлат раҳбари ўртасидаги ўзаро совуқчилик пойтахт раҳбариятига нисбатан талабни фақат кучайтирган эди. Москва аллақачон тозаланиши керак эди — аммо Лужков истеъфога кетиш бўйича берилган маслаҳатларни тушунмасди, ҳаммасини яхшиликча ҳал қилишни истамас эди ва шу боис "ишончни йўқотиш" деган сабаб билан ишдан олинди.\nПрезидент одатда "ғазна ўғриларига" нисбатан "ишончни йўқотган"лиги ҳақидаги факт Михаил Игнатьевни чалғитган кўринади — ва у шу боис ҳам Путин билан судлашишга қарор қилган. "Мен коррупционер эмасман, ахир, нега мени лавозимдан олишди? Путиннинг ўзи ҳам фаолиятимда коррупция аломатлари ҳақида маълумотга эга эмаслигини айтган" - Чувашиянинг собиқ раҳбари шикоят хатини йўллай туриб, тахминан шундай фикр юритган бўлиши мумкин. Ҳақиқатан ҳам, Игнатьевнинг истеъфосидан сўнг Путин Чувашия раҳбарига нисбатан коррупция бўйича қандайдир эътирозлар ҳақида хабари йўқлигини айтган эди. Яъни президент бу билан республика раҳбарини унга ишонмай қўйгани, ундан ҳафсаласи пир бўлгани учун ишдан бўшатганлигини яна бир бор таъкидлаган эди. Игнатьевнинг фожиаси у президентга ишонмаслигида - истеъфо бераётган вақтда ҳам ишонмаган, ҳозир ҳам ишонмайди.\nЯнвар ойида Игнатьев республика раҳбарлигидан ишдан олиш учун унга нисбатан тил бириктирилаяпти, дея фикр билдирган эди (сайловлар жорий йил кузда бўлиб ўтиши режалаштирилган). У дарғазаб бўлар, ўзини қўлга ололмай қолганди — калит воқеасидан бир неча кун олдин у ҳақда ифлос гапларни ёзган журналистларни "савалаганди". Шу боис, Игнатьев ва калитни олмоқчи бўлиб сакраган ФВВ майори тасвирга туширилган видео интернетда яшин тезлигида тарқалгач, Чувашия раҳбари буларнинг барчаси душманлари томонидан ташкиллатирилганига шубҳа билдирмаганди. Эҳтимол, Игнатьевни минтақа раҳбарлигидан кетказишни истовчилар фаоллашган ва ҳатто унга қарши қандайдир қабиҳ ишларни режалаштиришган бўлиши мумкин, аммо бу унинг қулашига асос бўлиб хизмат қилолмайди. Игнатьев ўз истеъфоси учун ўзи чох қазди - ўз ҳаракатлари билан Путинни фармонни имзолашга мажбур қилди.\nНега деганда видео интернетда унинг душманлари шу ишга пул тиккани учунмас, балки халқ юқори лавозимдаги раҳбарнинг сурбетлигига ёки энг камида аҳмоқона ҳаракатига гувоҳ бўлганликлари ва бу ҳолат уларнинг ғазабини келтиргани учун ҳам оммалашиб кетганини аввал бошдан тушунмади. Путин ҳам худди шу нарсани кўрди. Игнатьев эса буни тушунмади — у, аксинча, душманлари унга қарши иш қилаётгани баҳонасида ўзини-ўзи ҳимоялашга киришди. Шу вақтнинг ўзидаёқ чин юракдан кечирим сўраб, ноҳақлигини, аҳмоқона ҳазил қилганини тан олишнинг ўрнига душманлар ҳақида гапира бошлади. Ва бу билан Путинни ўзининг нормал эмаслигига узил-кесил ишонтирди — чунки агар Игнатьев можаро бошидаёқ ўзини бошқача тутганида эса, ўз курсисида қолиши мумкин эди.\nАммо истеъфо Игнатьевнинг кўзини очмади — аксинча, у, кўриниб турибдики, айби бўлмай туриб, жабр чекиб қолганига янада қаттиқроқ ишона бошлаган. Шу учун ҳам судлашишга қарор қилган — у бу билан ўзини ноқулай ҳолатга қўяётганини ҳали ҳам тушунгани йўқ.\nГап бу ерда Игнатьев шу тарзда ўзига нисбатан коррупцион таъқибнинг олдини олаётганида ҳам эмас - у гўёки бу иши билан Чувашияда ўзига нисбатан очилиши мумкин бўлган жиноий таъқиб ҳақида огоҳлантираётгандек. Йўқ, ҳеч ким Игнатьевни қамоққа олишни режалаштираётгани йўқ — агар унинг қинғирқўллигида қандайдир гумонлар мавжуд бўлганида, у ҳолда бу ҳақда истеъфоси вақтидаёт хабарлар тарқаларди. Йўқ, бу ерга гап Игнатьевнинг ўз келажаги учун ҳавотир олаётганида ҳам эмас - у ҳақиқатан ранжиган ва чиндан ҳам "нима учун?"лигини тушунмаяпти.\nБу ерда, афсуски, бор нарсани тушунишни истамаган, ўз ўзига танқидий қарай билмайдиган одамга бирон нимани тушунтиришнинг имкони ҳам йўқ — бу ишни на шахсий, на Олий суд даражасида амалга ошириб бўлмайди. Михаил Игнатьевга тезроқ соғайишни тилашдан бошқа чора йўқ.\nУ президент ишончи, бу фуқаролар ишончидек бир гаплигини тушуниши керак, - уни йўқотиб қўймаслик учун биринчи галда виждонли бўлиш лозим. Ўз ўзига нисбатан ҳам.


Қиш мавсумида ҳаво хароратини кескин пасайиб бориши, совуқ кунлари бошланиши билан корхона ва ташкилотлар, хонадонларни иситиш учун турли чоралар кўрилади. Ушбу чораларни қўллаш вақтида айниқса қиш фаслида хавфлар бир неча бор кўпаяди.\nЁнғин хавфсизлиги ва бахтсиз ҳодисаларнинг йиллик статистикаси шундан далолат берадики, куз-қиш даврида иситгичларнинг нотўғри ишлатиш уларни хавфсизлик паспортида кўрсатилган хавфсизлик талабларига амал қилинмаганлиги оқибати туфайли келиб чиқадиган ёнғинлар сони сезиларли даражада ошади.\nБутунжаҳон ёнғин статистикаси маркази Тони Пэйш (Буюк британия) томонидан берилган маълумотга асосан саёрамизда 6,9 миллиард одам яшайдиган 220 дан ортиқ мамлакат мавжуд.\nУларда ҳар йили 7-8 миллион ёнғин содир бўлиб, уларда тахминан 85-90 минг киши ҳалок бўлади.\nБундан ташқари қиш фаслида содир бўлган ёнғинларда\n30% инсонлар ёнғинларда халок бўлиши, 80% ёнғин объектлар ахоли турар жой секторларига тўғри келиши кўрсатиб ўтилган.\nЎзбекистон Республикаси ИИВ Ёнғин хавфсизлиги бош бошқармаси тақдим этган маълумотга кўра, 2020 йилнинг ўтган 11 ойи давомида республика ҳудудида жами 10680 та ёнғинлар қайд этилиб, ушбу ёнғинларда 106 нафар инсон ҳалок бўлган ва 309 нафар киши тан жароҳати олган.\nШунинг учун, иш жойларида, ахоли турар жойлари яшаш хонадонларида ёнғин хавфсизлиги, хавфсизлик техникаси, электр ва газ хавфсизлиги қоидаларига қатъий амал қилиш қилиш лозим.\nИситиш мосламасини танлаш жараёнида уни ўчириб ёқиш тизимини ишчи холати, регулятор ёрдамида авария холатларида ўчиб қолиш ва тўхтатиш тизими билан жиҳозланганлигига ишонч ҳосил қилинг. Бундай иситгичлар тўсатдан ерга тушиб қолса ёки иш пайтида қизиб кетса, у шунчаки автоматик равишда ўчади бу сизни уйингизни ёки иш жойингизни жиддий ёнғин хавфидан қутқаради.\nКейинги оддий хавфсизлик қоидаси - бу иситгичнинг тўғри жойлаштириш уни (йўналтирувчи) пардалар ёки ёғоч, ёнувчан материаллардан ясалган мебеллар яқинига ўрнатилмаслиги керак.\nБу ерда ҳамма нарса оддий - ҳатто иқтисодий инфрақизил иситгичлар ҳам инфрақизил нурларини ишлаб чиқаришга асосланган бўлиб, улар иситиш ҳосил қилади. Пардалар каби ёнувчан материалларга узоқ вақт таъсир қилиш билан улар узоқ масофадан туриб ҳам чақнаш нуқтасига етиб бориши ва ёнғинни келтириб чиқариши мумкин.\nКейинги навбатда яна бир оддий сабабни кўп холларда кундалик шовқин-суронда тез-тез унутиб қўямиз, бу эса фожиага олиб келиши мумкин. Бу хам бўлса - иситиш мосламаларини қаровсиз қолдириш!.\nКўп холларда назоратсиз қолдирилган электр иситиш асбоблари кучланиш ёки кабелларини қизиши оқибатида ёнғинга сабаб бўлмоқда. Шунинг учун доимо ташқарига чиқилган тақдирда албатта электр иситиш тизимларини тармоқдан узиб қуйиш жуда ҳам мухим.\nЯна бир холат бу уй шароитида газ плитас устида ёки электр иситиш жихозларини устида кийимларни қуритиш. Бу холат ёнғин хавфсизлиги қоидаларини қўпол бузилиши хисобланиб, уй-жой ва бошқа биноларни осонликча ёнғин чиқишига олиб келиш мумкин.\nБундан ташқари, иситгичларни мунтазам равишда чанг ва қолдиқлардан тозалаш керак, кутилмаган бегона моддалар тирқишларидан кириб, ёниб кетиши мумкин.\nКейинги эслатма аҳоли ва ташкилот ходимлари учун жуда муҳимдир. Иситиш мосламаларини ёнувчан материаллардан тайёрланган тагликларга ўрнатиш, ёки истиш жихозлари атрофида енгил аланагалувчи материаллар сақлаш, бу жуда хавфли.\nЁнувчан материаллар қиздирилганда тез ва осон ёнади, бу эса иситиш мосламаси билан тўғридан-тўғри алоқа қилган холда ёнғинни йириклашишига олиб келади.\nҚиш даврида яна бир холат бу инсонларга жарохат ва шикастланиш етказиши мумкин. Бу салбий совуқ ҳарорат билан боғлиқ бўлиб, улар ҳар қандай ёғингарчиликдан сўнг йўлларни музлаши, силлиқ қопламга айлантириши мумкин.\nБу одамлар учун ҳам, транспорт воситалари учун ҳам ҳаракатни мураккаблаштиради. Айнан уларнинг тўқнашуви одамга энг жиддий оқибатларга олиб келади. Бир нарса аниқ: ҳеч ким йиқилиш, сирғониш ва бошқа салбий ҳодисалар хавфидан холи эмас. Аммо ҳар бир киши барча хавф-хатарларни минимал даражага тушириши мумкин.\nБиринчидан, пояфзалларга эътибор бериш уларга ғамхўрлик қилиш керак. Муз - бу ботинкаларни намойиш этиш вақти эмас. Қишки мавсумда об-ҳаво бир мунча инжиқ келиши табиий бундай холатларда баланд пошналар ҳақида унутиш керак. Баланда пошналар музни кесиб ташлайди ва юриш пайтида силлиқ юзаларга "ёпишиб олишга" ёрдам беради.\nМузли юзада юриш учун поябзалнинг таглиги фақат иккита ўзгаришга эга бўлиши мумкин: текис бўлиши, кенг, барқарор ва паст пошнали бўлиши мумкин.\nОёқ кийимдан фойдаланишда таглигининг текислиги барқарор бўлиши ва сирғалмаслиги жуда мухим. Қишда тўғри кийим танлаш жуда муҳимдир. Ноқулай ташқи кийим, мода бўлса ҳам, йиқилишга олиб келиши мумкин. Ахир, бундай кийим бироз силжиш ҳолатида мувозанатни сақлаш имкониятини тўсади ва буларнинг барчаси одамни йиқилишга олиб келади. Кучли совуқ ва музламада иложи борича уйда ўтирган маъқул, мобадо зарурият туғилганда, ёлғиз ташқарига чиқмаслик керак.\nАгар авто транспорт воситаси тор иккинчи даражали кўча бўйлаб ҳаракатланаётган бўлса, йўлнинг четидаги бордюрга кўтарилиш керак, сабаби машинани шиналари муз устида силжиши, сирпаниб кетиши, томоз босилган тақдирда хам ишламаслиги мумкин. Ва бу холатлар тўқнашувни келтириб чиқариши мумкин. Автоуловлар билан боғлиқ масалаларда, сирпанчиқ йўлда тормоз ишлашини жуда қийинлигини ҳисобга олиш керак.\nБарча ҳайдовчилар хам ўз вақтида (баъзида пулларини тежаб) қишки фасл учун шиналарни алмаштирмайдилар. Шу сабабли, машина атрофида харакатланиш фожиали тарзда тугаши хам мумкин. Харакатланишда қум билан ишланган ёки ишқаланишни кучайтирадиган махсус аралашмалар бўлган йўлларни танлаш керак.\nМобадо, кўчада ёки уйда йиқилиб, шикастланган бўлсангиз ҳамда оқибатида танада оғриқлар ва шишлар мавжуд бўлса, ўз-ўзидан ўтиб кетади деб ўйламанг. Агар сизда шундай аломатлар аниқланса, зудлик билан шифокорга мурожаат қилиш керак.\nБундай хавфсизлик қоидаларига, куннинг вақтидан ёки ўзингизнинг кайфиятингиздан қатъи назар риоя қилиш керак, чунки бу соғлиқни сақлаш, баъзан эса ҳаётни сақлашнинг олтин калитидир.\nХавфсизлик қоидаларига риоя қилинг ва яқинларингизнинг ҳаёти ва соғлиғини ва мол-мулкингизни ёнғиндан сақланг!\nСаноат ва экологик хавфсизлик,\nсоғликни мухофаза қилиш ва\nмеҳнат хавфсизлиги бўйича мутахассис: Ғуломқодир Қосимов


Муфассал фиқҳ. Рўза китоби: Рўзанинг турлари | Azon.uz - Ахборот-таҳлилий портал\nМуфассал фиқҳ. Рўза китоби: Рўзанинг турлари\n22:00 14.05.2018 352\nРўза моҳиятига кўра бир хил бўлади. Аммо ҳукми ва машруъли даражасига кўра бир неча хил бўлади:\n1. Рамазон рўзаси каби муайян вақтга хос фарз рўза.\n2. Рамазон қазоси ва каффорат рўзалари каби муайян бўлмаган рўза.\n3. Аниқ вақтга тайин қилинган назр каби муайян вожиб рўза.\n4. Мутлақ назр каби муайян вожиб бўлмаган рўза.\n5. Ҳар ойнинг ойдин тунлари рўзаси каби мустаҳаб-нафл рўзалар.\n6. Икки ҳайит рўзаси каби макруҳи таҳримий рўзалар.\n7. Ошуронинг ўзида, шанба кунининг ўзида, Наврўз ва Меҳржон кунларига атаб тутилган рўзаларга ўхшаш макруҳи танзиҳий рўзалар. (Буларнинг ҳаммаси ҳақида батафсил тўхталамиз, иншааллоҳ.)\n1 – Хос вақтга тайин қилинган рўза. Бу Рамазон ойи рўзаси бўлиб, унинг фарзлиги Қуръон, Суннат ва ижмои уммат билан собит бўлгандир. Аллоҳ таборака ва таоло айтади: “Рамазон ойики, унда одамларга ҳидоят ҳамда ҳидояту фурқондан иборат очиқ баёнотлар бўлиб, Қуръон туширилгандир. Сиздан ким у ойда ҳозир бўлса, рўзасини тутсин. Ким бемор ёки сафарда бўлса, бас, саноғини бошқа кунлардан тутади. Аллоҳ сизларга енгилликни хоҳлайди ва сизларга қийинчиликни хоҳламайди. Саноғини мукаммал қилишингиз ва сизни ҳидоятга бошлаган Аллоҳни улуғлашингиз учун. Шоядки шукр қилсаларингиз” (“Бақара” сураси, 185-оят).\nБу ояти карима ҳижратнинг иккинчи йилининг шаъбон ойида, қибла Каъбага ўзгарганидан кейин Рамазон рўзасини фарз этиб нозил бўлди.\nРамазон рўзаси Ислом рукнларидан бири бўлиб, уни инкор қилган кофир ва тарк этган фосиқ бўлади. Расулуллоҳ соллаллоҳу алайҳи ва саллам айтадилар: “Ислом беш нарсага бино бўлди; Аллоҳдан ўзга илоҳ йўқлиги ва Муҳаммад Аллоҳнинг элчиси эканига шаҳодат келтирмоқ, намозни барпо қилмоқ, закотни бермоқ, ҳаж ва Рамазон рўзаси”.\nРамазон рўзаси тўртта шартни ўзида жамлаган кишига фарзи айн бўлади:\n3. Балоғат. Рамазон рўзаси балоғатга етмаганларга фарз бўлмайди. Лекин катталар рўза тутишга тоқати етадиган болаларни рўза туттиришлари керак. Унда жисмнинг тузилиши, рўзанинг ёз ёки қишда тутилиши каби ҳолатлар эътиборга олинади. Ўн ёшга етган болани рўза хусусида худди намозда бўлгани каби урилади. Расулуллоҳ соллаллоҳу алайҳи ва саллам айтадилар: “Болаларингизни етти ёшда эканларида намозга буюринг. Ўн ёшда эканларида унинг учун уринг ва ётоқда ўрталарини ажратинг”. Агар бола рўзасини бузиб қўйса, қазосини тутишга буюрилмайди. Чунки бунда машаққат бор. Аммо намозда акси, яъни бузиб қўйса қайта ўқишга буюрилaди. Сабаби намозни қайта ўқиш қийин иш эмас.\n4. Куфр диёрида исломга кирган киши Рамазон рўзаси фарзлигини билмоғи. Мусулмон мамлакатда бўлса у шарт лозим эмас. Чунки мусулмон диёрда билмаслик узр саналмайди. Шунга биноан, ўтказиб юборган кунларининг қазосини тутади. Куфр диёридаги киши эса, то унинг фарзлигини билгунча тутмаган рўзаларининг қазосини тутиш вожиб эмас. Бу ўринда билмаганлик узр бўлгани ва таклифни соқит қилгани учун ўтган қазоларини тутмайди. Унга икки эркак ёки бир эркак ва икки аёл ёки бир адл киши хабар бермагунча илм ҳосил бўлган деб ҳисобланмайди.


Ҳусайн Қўрқмас. Қуёш неча ёшда? | www.ziyouz.uz\nБош саҳифа Илм ва фанФизикаҲусайн Қўрқмас. Қуёш неча ёшда?\nАллоҳдан ўзга ҳеч бир борлиқ азалий эмасдир. Ундан ўзга ҳамма нарсанинг бошланиши бор. Қуёш ҳам Аллоҳнинг бир асари бўлгани учун у ҳам қачондир яратилган. У ҳолда қуёшнинг ёшини ҳисоблаш мумкинми? Албатта-да! Олимлар қуёш 4 600 000 000 (тўрт миллиард олти юз миллион) ёшда эканини айтишмоқда.\nКелинг, қуёшнинг кимёвий реакциялар натижасида қандай пайдо бўлганини кўриб чиқайлик.\nҚуёш аввалда катта бир газ булутидан пайдо бўлишни бошлаган. Бу газ булутини фазога ким сепди? У ўзи қаердан пайдо бўлди? Бу саволларнинг ҳаммаси Аллоҳнинг борлигига иймон келтириб жавоб топиш мумкин. Бошқа хил изоҳ бериш мумкинми?\nГаз булути атрофидаги атомларни ўзига тортишни бошлади. Атомлар булут марказига яқинлашгани сари тезликлари ортиб борди. Шунинг учун иссиқлик ортди. Даҳшатли иссиқликдан атомлар парчаланиб ядро ва электронларга айрилди. Булут — кичрайишида, иссиқлик — ортишида давом этди. Атом ядроси бир-бирига урилиб, жипслашишни бошлади. Шундай қилиб, қуёш улкан энергия маркази сифатида бугунга қадар атрофга нур ва иссиқлик тарқатмоқда. Қуёш жуда катта энергия маркази бўлиб, олимларнинг шу пайтгача қурган энергия станциялари унинг олдида ҳеч гап эмас. Истасангиз қиёслаймиз: инсоният қурган энергия марказларидан 3 миллиард донаси бир йил ишласа, қуёшнинг бир сонияда чиқарган энергиясига тенг бўлади!\nБу энергия станциялари изланиш ва тадқиқот марказлари экан, қуёш каби улкан станциянинг қурувчиси, тадқиқотчиси ким?\nҚайси физик шунақанги юксак қобилиятни ишлатиб, бу буюк лабораторияни қурди? Бир олим бўлмай туриб, шунақанги энергия станцияси қурилиши мумкинми? Бир физика лабораторияси ўз-ўзидан ишлайдими?\nҚодири Зулжалолнинг қудрати чексизлигига қаранг. Қуёшга ўхшаш ядровий энергия станциялари билан фазони тўлдириб қўйибди. Уларнинг ҳар бири бизга юлдуз бўлиб кўриниб, фазони ойдинлатяпти…\nҚуёшдаги энергия термоядер деб аталадиган бир реакция натижасида пайдо бўлади. Буюк босим ва иссиқлик атомларни парчалайди. Атомнинг марказида ядро деб аталадиган парча бор. Бунинг атрофида айланадиган зарралар «электрон» дейилади. Қуёшдаги атомлар парчаланиб, электрон ва ядролар бир-бирларидан айриладилар. Баъзан элементлар ядролари бир-бирларига урилиши натижасида гелий ядросини вужудга келтирадилар. Мана шу реакция натижасида даҳшатли миқтсорда ёруғлик ва иссиқлик тарқалади. Қуёш марказидаги иссиқлик 15 миллион даражани ташкилетади.\nҚуёшдаги физик ҳодисаларни яхшигина кўриб чиқдик. Бу фаолиятлар юқорида тушунтирганимиз каби осон эмас. Бир атомнинг ўзи катта бир муаммо бўлади. Унинг электронларини нозик ўлчовларда ҳаракатлантирган ва шуурсиз зарраларга фаолият қобилиятини берган Аллоҳдир.\nҚуёш Ердаги ҳаёт манбаи. Инсонлар, ҳайвонлар ва ўсимликлар қуёш борлиги учун яшайдилар. Иссиқлигимиз, ёруғлигимиз ва энергиямиз ҳаммаси қуёшдан келади. Хоҳласангиз, бунинг ҳикоясини айтиб берамиз.\nМиллионларча йил олдин Ер ўз устида ям-яшил ўрмонлар, сабзавот ва мева тўла боғлар, чуғурлашган қушлар, маъраган қўйлар, сузадиган балиқлар бўлишини хоҳлабди. Юрадиган, гапирадиган инсонлар устимда бўлсин, дебди. Албатта, бунинг учун унга иссиқлик, ёруғлик ва энергия керак бўлибди. Дарров қуёшнинг олдига югурибди. Нима бўлганда ҳам шақир-шуқир қайнаяпти, иссиқлигидан фойдаланарман, дебди.\nҚаёқда дейсиз. Бироз яқинлашаман деса, шунақанги қизиб кетибдики, чидаб бўлмасмиш, тезгина лаш-лушларини йиғиб қуёшдан узоқлашибди.\nЁмғирдан қочган дунё энди қорга тутилибди! Қуёшдан узоқлашиши билан зулматга кўмилгани етмагандай, совуқдан ҳамма ёғи музлаб қолибди! Қарасаки, у ёқдан-бу ёққа юришдан фойда йўқ, энди ўйлашни бошлабди.\nШунақа бир жой топиши керакки, қуёш унга ҳаёт манбаи бўлиб хизмат қилсин. Қўлига қоғоз-қалам олиб, бир жонзотнинг неча даражада совуқлик ва неча даражада иссиқликка бардош беришини чуқур мулоҳаза қилибди. Ниҳоят, қуёш иссиқлиги энг оз миқдорининг ўзига фойдаси тегадиган бир жойни топибди. У ер қуёш иссиқлигининг миллиондан икки фоизи етиб келадиган бир нуқта экан. Агар қуёш иссиқлигининг уч фоизи келса ҳам, ёниб кул бўлиши мумкин! Миллиондан бир фоизи келса, музлаб қолади!\nБунақанги нозик жойни топган дунё шу каби яна бошқа нуқталар топишни хоҳлаб қолибди. Нима бўлганда ҳам, қўлидан ҳисоб-китоб келади. Геометрия олимидек қуёшнинг миллиондан икки фоизи тушадиган бутун нуқталарни аниқлаб чиқибди. Олдига қуёшнинг атрофидаги бир элипс пайдо бўлибди. Дарҳол ишга киришиб элипс атрофида учишни бошлабди. Мана шу пайтдан ҳозиргача чизган элипсдан зарра қадар ҳам чиқмасдан айланиб юраркан! Ҳикоямиз шунақа. Балки ўқиганда кулгандирсиз, лекин ишонмадингиз. Чунки инсон бу ҳисобларни фақат Аллоҳ қилишини қабул қилади. Дунёни қуёш нурининг фақатгина миллиондан икки фоизи келиб турадиган чизиққа жойлаштириб, бизларга ҳаёт бахш этган Зот қодири Зулжалолдан бошқа ким бўлиши мумкин?\nҲатто қуёшдаги азим портлашларни назорат қиладиган ҳам Удир. Акс ҳолда қуёшнинг портлашида содир бўладиган кичик ўзгариш ҳам дунё ҳаётини йўқ қилишга етарлидир. Ҳаётни берадиган ва давом эттирадиган Удир. Мўминларни бу дунё зиндонидан озод қилиб жаннатига киритади. Ичидан ирмоқлар оқадиган — яшил боғлар орасидаги кўшкларга қўяди. Абадий саодат эҳсонетади.\nОхиратнинг борлиги дунё борлигичалик ҳақиқатдир. Дунёни яратган Аллоҳ охиратни ҳам яратган.\nКомил Мурод таржимаси.\n← Аввалги Аввалги Қалбга урилган ништар\nКейинги → Кейинги: Чори Насриддинов. Кашфиётчидан чиққан ихтирочи


Собиқ вазирдан шаҳарни тарк этмаслик ҳақида тилхат олинди\nСобиқ Маданият вазири Турсунали Қўзиев\nЎзбекистон Маданият ва спорт ишлари вазири лавозимидан шу йилнинг февралида озод қилинган 62 ëшли Турсунали Қўзиевдан шаҳарни тарк қилмаслик ҳақида тилхат олинган.\nТилга олинган вазирликда аниқланган молиявий камомад боис, Ўзбекистон прокуратураси тарафидан очилган жиноят иши доирасида собиқ вазир Турсунали Қўзиевнинг ҳам тергов қилинаëтгани айтилди.\nЎзбекистон маданият ва спорт ишлари вазирлигидаги Озодлик манбасига кўра¸ собиқ вазир Турсунали Қўзиев давлатга етказган зарарни қоплаш шарти билан қамалмасдан қолган:\n- Турсунали Қўзиев озодликдан маҳрум қилинмаслик эвазига давлатга етказган бир миллиард сўм зарарни қоплайдиган бўлди, деди вазирликдаги Озодлик манбаси.\nУ Турсунали Қўзиевнинг ишдан олинишининг вазирлик ходимлари учун кутилмаган ва ўз вақтида жамоатчилик учун сир қолган тафсилотларини айтиб берди:\n- Қўзиевни шу йил 26 феврал куни ишдан олишди. 25 феврал куни эрталаб Турсунали ака вазирликда мажлис ўтказди. Унинг ишдан кетиш эҳтимоли йўқ эди. Ўша куни кечқурун уни ишдан олишди. Ишдан бўшатиш қарори Вазирлар Маҳкамаси коллегияси тарафидан маъқулланганини айтишди. 26 феврал куни бизга шоир Минхожиддин Мирзо (Хожиматов)ни вазир қилиб тайинлашди. Тайинлаш пайтида Бош вазир Шавкат Мирзияев Ўзбекистон Маданият ва спорт ишлари вазирлигидаги барча нуқсонларни Қўзиев номи билан боғлади, деб ҳикоя қилди манба бундан 7 ой бўлиб ўтган воқеани.\nИшдан олинган вазир билан бир неча марта учрашган Озодлик манбасининг айтишича, Бош вазир Шавкат Мирзияев вазир ишдан бўшагани билан жавобгарликдан қутула олмаслигини айтган:\n- Коллегия йиғилишида Мирзияев Турсунали Қўзиевни жиддий тафтишлар кутаëтани ва оқибати яхши бўлмаслигини айтиб, бошқа мулозимларга сабоқ чиқариш лозимлигини эслатган эди, деди суҳбатдош.\nТурсунали Қўзиев ҳали вазир пайтида унинг коррупцияга алоқадорлиги ҳақидаги гап-сўзлар урчиган эди.\nТурсунали Қўзиевнинг куëви, 27 ëшдаги Музаффар Соҳибжонов “Шарқ тароналари” мусиқа фестивалига ажратилган маблағларни ўзлаштирганликда ва фестивалнинг бош совринини пора эвазига сотганликда айбланган, 2012 йил катта миқдорда пора олганлик айби билан ҳибсга олинган эди. Бу ҳақда ўз вақтида қатор нашрлар хабар берган эди.\nРасмий матбуотда эълон қилинган маълумотларга кўра, Турсунали Қўзиевнинг куëви Музаффар Соҳибжонов “Шарқ тароналари” га тегишли мусиқий ускуналардан фойдаланиб Регистон майдонида концерт бериши учун бастакор Султонали Раҳматовдан 3 минг доллар пора олаëтган пайтда қўлга олинган.\nТурсунали Қўзиевнинг куëви Музаффар Соҳибжонов 2012 йилда Тошкент шаҳри жиноят ишлари бўйича маҳкамаси томонидан 15 йилга озодликдан махрум қилинган.\n“Шарқ тароналари” билан боғлиқ тергов жараëнида собиқ вазирга оид эпизодлар ҳам муҳокама қилингани айтилади.\nРасман тасдиқланмаган маълумотларга кўра, Турсунали Қўзиев “Шарқ тароналари” фестивали ташкилий гуруҳи ва ҳакамлар ҳайъатига ўз яқинларини жойлаш орқали коррупция тармоғини яратган.\nБу воқеадан ҳабардор бўлган ва исми айтилишини истамаган бастакорнинг айтишича “куëвга пора бериш “амалиëти Турсунали Қўзиевни обрўсизлантириш учун атайлаб уюштирилган:\n- Қўзиевниниг куëви Тошкентдаги “Ал-Азиз” кафесида қўлга олинган эди. Унга ҳайдовчиси пулни олиб келганида қўлга олинди. Ҳайдовчи пулни машинана ичида олган. Машинани ичига эшитув мосламаси ўрнатилгани ҳисобга олинса, буни олдиндан тайëрланган амалиëт, дейиш мумкин. Шоу-бизнес соҳасида анчадан бери юрибман, кўп ишлар пора эвазига қилинади. Лекин фақат саноқли одамлар жазоланади. Шундан тушуниб олаверинг. Турсунали ака унақа катта коррупционер эмас, рассомлик соҳасида ишлаган обрўли инсон эди, дейди тошкентлик бастакор.\nТурсунали Қўзиев 1976 йилда Тошкентдаги Павел Бенков номидаги рассомлик билим юртини тугатгач, мисгар рассом сифатида иш бошлаган.\nТурсунали Қўзиев яратган асар\nРассомнинг кандакорлик услубида 1981 йилда яратган "Алишер Навоий" асари мунаққидлар тарафидан я[ши кутиб олинган эди.\nТурсунали Қўзиев 1987 йилда Сурхондарë вилоят маданият фондига раҳбар қилиб тайинланди .\n1994 йили Турсунали Қўзиев Ўзбекистон Президенти девонига маслаҳатчи сифатида ишга олинди.\n1997 йилдан 2011 йилга қадар Ўзбекистон Бадиий академиясига раислик қилди.\n2011 йил январида Турсунали Қўзиев Ўзбекистон Маданият ва спорт ишлари вазири қилиб тайинланган ва бир йил ўтиб ишдан олинган.


Хитойнинг Россия ва Украина ўртасидаги мувозанати - BBC News O'zbek\nХитойнинг Россия ва Украина ўртасидаги мувозанати\nСешанба куни Россия Ташқи Ишлар вазири Сергей Лавров Хитой Республикаси раҳбари Си Жин Пинг билан учрашган.\nХитойлик мухбирларга кўра, улар Украинадаги вазият борасида ўзларининг қарашлари ва мавқелари билан ўртоқлашганлар.\nУшбу учрашув пайшанба куни Женевада бўлиб ўтадиган тўрт қисмдан иборат музокаралар арафасида юз бермоқда.\nБи-би-сининг Хитойдаги мутахассиси Юйвен Ву Украина инқирози, унинг Хитойга боғлиқ тарафлари ва мазкур вазиятда Хитойнинг тутаётган мавқеига назар ташлайди.\nХитойнинг бошқа мамлакатлар билан муносабатлари, бир қанча жиҳатлардан унга ижобий хизмат қилган. Ички ишларга аралашмаслик, мустақиллик ва ҳудудий яхлитликни ҳурмат қилиш ушбу ютуқнинг асосий калити ҳисобланади.\nҚачонки Хитой бошқа мамлакатларга қўшин юбориш ва алоҳида режимларга нисбатан санкциялар киритишга қарши чиқар экан, бунинг сабаблари бор.\nЛекин бу нуқтаи назарлар бир-бирига қарши ўйнай бошласа, Хитой жуда эҳтиёткор йўлни ушлаши керак бўлади. Украина инқирози шундай ҳолатлардан бўлди. Хитой ўзини тўсатдан икки ҳамкори орасида қолганини кўрди.\nХитой ва Россия азалдан яқин иттифоқчи бўлиб келган ва айниқса охирги йилларда муносабатлар янада мустаҳкамланди. Си Жин Пинг 2013 йил президент бўлгач, у сафар қилган биринчи мамлакат Россия бўлди. Ва Сочидаги Ўйинлар пайти Украина бўҳрони сабаб Россиянинг бир қанча йирик давлат раҳбарлари билан муносабатлари ёмонлашганда ҳам у Сочига ташриф буюрди.\nДунёнинг кўптарафлама муносабатларида Хитой иштирок этиб келсада, бироқ ҳалигача унинг посангиси АҚШ ва унинг иттифоқчилари қўлида қолмоқда, Хитой бунда шубҳасиз Шарқона кўринади ва Шимол ўзининг таъсиридан фойдаланишга интилади.\nАйни пайтда, Хитойнинг Украина билан алоқалари мустаҳкам асосга эга, савдо ва бошқа соҳаларда ҳамкорлиги ортиб бормоқда. 2013 йил декабрда, Янукович қудратдан кетишидан олдин сафар қилган энг охирги давлати ҳам Хитой бўлган эди.\nУкраина Хитой билан энергетика, инфратузилма, порт қурилиши ва қишлоқ хўжалиги бўйича йирик шартномаларни имзолаган. Россиялик кузатувчиларнинг ҳам таъкидлашича, Украина Хитойга қурол ва ҳарбий техника етказиб берувчи ҳал қилувчи таъминотчига айланган.\nУкраинада турли раҳбарлар ўзгарди, лекин ҳар доим узоқ муддатли ҳамкорликни давом эттириш маъқул кўрилди. Хитой учун Украина Марказий ва Шарқий Оврўпога йўлда муҳим ҳамкор саналади.\nЛекин Россия билан ҳам, Украина билан ҳам яхши алоқаларни олиб бориш учун оқилона сиёсат ва сабр талаб қилинади.\nБир томондан, Хитой Ғарбга қўшилишни рад қилди ва бошқа давлатлар Россиянинг Украинадаги ҳаракатларини қоралаганда, бу вазиятда мураккаб нуқталар борлигини таъкидлаб, сиёсий ечим қидириб топиш кераклигини айтди.\nЛекин Қрим референдуми масаласи бўйича, Қрим аннексиясида Хитой Россияни қувватламади. Бу Украина ҳудудий дахлсизлигини ҳурмат қилишга тескари бўлиб, бу жиҳат Хитой ички ва ташқи сиёсатида муҳим нуқталардан саналади. Хитойнинг ўзи Тайван, Тибет ва Шинжон мисолида бундай бўлгинчилик ҳаракатлари билан тўқнашиб келади. Ва бу одамларнинг ўз тақдирларини қуришларига имкон бериш талабини кўриш Пекин учун хоҳланмаган масала ҳисобланади.\nМана нима учун Хитой БМТнинг Қрим референдуми бўйича резолюциясини қувватлашдан тийилди, ёки Россия билан бирга овоз беришда қатнашмади.\nХитой учун вазиятни енгиллаштирган ҳолда, Россия ҳам, Украина ҳам Хитойнинг тутаётган мавқеига эътироз билдирмайди.\nХитойнинг инглиз тилидаги China Daily нашри Россия Ташқи Ишлар вазирининг сафари олди у билан мақолани чоп этди. Лавровнинг айтишича, "Россия Пекиннинг Украина инқирози борасидаги нуқтаи назарини ҳурмат қилади. Шунингдек Хитойнинг ҳар томонлама мулоҳазалари, жумладан тарихий бирлик ҳақидаги муносабатларига тушуниш билан ёндошади".\nБошқа томондан Украинанинг Хитойдаги элчиси жаноб Олег Демин март ойидаги матбуот анжуманида билдиришича, Украина Хитойнинг Россия билан муносабатларга катта умид боғлаганини яхши англайди, лекин Хитой Россиянинг Қримдаги ҳаракатларини ёқламаганини ҳам тушунади.\nХитой иккала томон билан муносабатлари инқироздан имкон борича камроқ зарар билан чиқишига умид қилиши керак- мушкул вазият, Хитойнинг иттифоқчилари дохил, дунёнинг асосий қисми томонларнинг тарафини олиб ёки қарши чиқиб турганда.\nХитойнинг янги раҳбари илк хорижий сафарини Россиядан бошлади\nРоссия ва Хитой янги нефт қувурини ишга туширди\nРоссия ва Хитой Сурияга қарши БМТ резолюциясига вето қўйишди


Раҳим Стерлинг ва Эден Азар: уларнинг қай бири кучли? - Penalti.uz | Футбол янгиликлари олами!\n09:11 Де Лигт учун фақатгина 1 та клуб расмий таклиф билан мурожаат қилди 53 0 Янгиликлар\n17:51 ОЧЛ. Аҳмедов пенальтини аниқ амалга оширди, "Шанхай СИПГ" чорак финалда 56 0 Янгиликлар\nРаҳим Стерлинг ва Эден Азар: уларнинг қай бири кучли?\nҲафта ўртасида Чемпионлар Лигасининг бир-биридан қизиқарли ва шов-шувли учрашувлари бўлиб ўтди. Аммо ўтган ҳафта якунида ундан ҳам қизиқарлироқ тўқнашув бўлиб ўтганди. Англия Премьер Лигасининг энг яхши қанот ҳужумчилари Раҳим Стерлинг ва Эден Азар юзма-юз келишганди. «Челси» «Манчестер Сити»ни ўз майдонида қабул қилиб Гвардиоланинг “енгилмас жамоаси”ни ниҳоят таслим қилди. Аммо бир савол Премьер Лига мухлисларини қийнаб келмоқда. Ким кучли: Азарми ёки Стэрлинг?\nАзар сўнгги бир неча йил давомида инглизларнинг энг яхши ўйинчисига айланди. Аммо бельгиялик футболчи Жаҳон Чемпионатида яна юқори поғонага кўтарилиб олди ва янги мавсумни ажойиб тарзда бошлади.\nШу билан бирга, Стэрлинг Пеп Гвардиоланинг насиҳатлари билан секин-аста ўз маҳоратини ошириб борди ва айни пайтда уларнинг иккови ҳам энг яхши ўйинчи сифатида эътироф этилмоқда.\nБироқ Премер Лигада уларнинг қай бири кучлироқ? Стэрлингми ёки Азар? Бунга жавоб олиш учун аниқ фактларга мурожаат қиламиз.\nКим кўпроқ гол киритган?\nАзар 1,058 дақиқа ичида 7 та гол киритган бўлса, Стэрлинг 1,026 дақиқада 8 марта гол уришга муваффақ бўлди. Демак Стэрлинг олдинда. Ушбу рақамларнинг янада йирикроқ бўлиши мумкин эди, “Манчестер Сити” (114) «Челси»дан (103) кўпроқ имконият яратган бўлсада, бироқ бу фақат улкан режалар доирасида қолиб кетди.\nАзар ҳисобида 41 зарба ва бу Стэрлингникидан 11 тага кўп, ҳамда “Сити” футболчиси дарвоза қаршисида анча омадлироқ.\nСтерлинг –1:0 – Азар\nЭнг совуққон ўйинчи ким?\nСтерлингнинг гол уриш бўйича устунлигини аниқ рақамларда ҳам кўришимиз мумкин. У имкониятларининг 26,7% дан фойдаланган бўлса, бу кўрсаткич Азарда 17,1% ни ташкил этади. Стэрлинг йўллаган зарбаларнинг кўпроқ қисми ҳам аниқ нишонга олинган, жами 30 зарбанинг 16 таси голга айланган, Азарники билан солиштирганда 41 зарбадан 17 та голни кўришимиз мумкин. Шунга қарамай, ҳар икки томоннинг ўйин услуби эътирофга арзигулик. Стэрлингнинг пеналти ишлаб олиш учун қилган ҳаракатлари балки инглиз ўйинчисига бу яқин масофадан туриб ўз фойдаси учун яхшироқ имкониятларни яратар.\nСтерлинг – 2:0 – Азар\nКимнинг ижодкорлик қобилияти кучлироқ?\nБалга эга бўлиш навбати Азарга, у гол учун 42 марта қулай вазият яратиб берган бир пайтда, Стерлинг 27 та голли вазиятга муаллифлик қилган. Иккала ўйинчи ҳам Премьер Лигадаги 6 та голга ассистент бўлганини ҳисобга олсак, тўғри Азарда мутлақ устунлик йўқ, аммо унинг ҳисобида гол учун яратган қулай вазиятлар сони сезилари даражада кўпроқ. Шу ўринда, Алваро Мората (20.83%) ва Оливье Жиру (5.56%) лар жорий мавсумда анчагина қониқарсиз натижани қайд этишганини эслатиб ўтиш жоиз.\nХолис хулоса: Стэрлинг жамоадошлари учун голли вазиятлар яратиб беришда Азар каби плеймейкер бўла олмайди.\nСтерлинг – 2:1 – Азар\nКим энг яхши дриблинг устаси?\nСтэрлингнинг алдаб ўтиши ва тўғри қарор қабул қилиш қобилияти Гвардиоланинг қўли остида ўйнашни бошлаганидан бери анчагина ривожланган бўлсада, бу борада Азар мутлоқ устунликни қўлдан бой бермади. «Челси» ярим ҳимоячиси ушбу мавсумда 37 дриблингни амалга оширган бўлса, Стэрлингда бу 23 тани ташкил қилади.\nСтерлинг – 2:2 – Азар\nПасни ким яхшироқ узатади?\nАзар бу мавсумда Маурисио Саррининг «Стэмфорд Бридж»га таъсири туфайли 615 та пас узатган, Стэрлинг ҳисобида эса 425 та пас бор.\nБунинг устига, Азар 33 та узоқ масофали пасга муаллифлик қилган, Стэрлинг эса бор йўғи 4 марта шу вазифани бажарган. Кўриниб турибдики, Азар бу жабҳада ҳам устун.\nҲужумдаги паслар сони бўйича Стэрлинг (230) олдинда бўлишига қарамасдан, умуман олганда бурчакдан берилган паслар сони бўйича ҳам Азар етакчилик қилади.\nСтерлинг – 2:3 – Азар\nБарқарорлик борасида ким устун?\nАвгуст ойининг охирларидан сентябрь ойининг ўртасига келиб, Азар Премьер Лига ўйинларида 5 та гол урди. У яна қўшимча икки голга муаллифлик қилиши мумкин эди, бироқ айни пайтда у клуб ва терма жамоаси учун 11 ўйинда ғалаба қозона олмаганлар қаторида.\nҲолбуки, Стэрлинг 13 марта Премьер Лига учрашувларида иштирок этиб 7 тасида гол урган. Жорий мавсумда эса икки ўйинни голсиз ўтказди.\nУшбу мавсумда “Сити”нинг 3 учрашувида футболчи ўйинда иштирок этмади. Азарнинг “Челси”даги иштирокида ҳам ҳудди шу ҳолат. Бироқ Стэрлинг бошқа 3 ўйинда ҳам голга муаллифлик қилди, ҳамда асистентлик қилди, Азарда эса бундай ҳолат атиги бир марта бўлди.\nСтерлинг – 3:3 – Азар\nЮқоридагиларга асосланиб, Стэрлингнинг Гвардиола бошчлигида беқарор футболчидан шиддат билан кучли футболчи сифатида шаклланаётгани, дарвоза қаршисидаги совуққонлиги ортиб бораётганини эътироф этишимиз керак.\nАйни пайтдаги жисмоний формаси, тўпурарлик ва асистентлик қобилияти бўйича Стэрлинг кучлироқ ўйинчидир, аммо Азар “Челси”да Маурио Саррининг ҳужумларида таянч вазифани бажарувчи футболчига айланган.\n"Манчестер Сити", «Челси» Эден Азар, Стэрлинг\n13.12.2018, 09:10 452 0\n"Реал" трансфер бозорида жиддий юриш қилмоқчи кўринади. Уларнинг навбатдаги нишони "Сити" юлдузи\nАзар, Стерлинг, Валенция, ва Девис Англия премиер лигаси ой футболчиси унвони учун номзод


СПЕМАН форте – medu.uz – Дорилар ҳақида маълумотлар ўзбек тилида\nHome Йўриқномалар СПЕМАН форте\nУхлатадиган витания илдизи\nWithania somnifera L. 39,0 мг\nУзун баргли астеркант уруғи Astercantha longifolia (L.) Nees 19,0 мг\nКомпас латук уруғи Lactuca scariola L. 10,0 мг\nБахмал қичиштирувчи ловия уруғи Mucuna pruriens (L.)DC. 10,0 мг\nМозаикали олтин Mosaic gold 10,0 мг\nЧиройли аргирея илдизи Argyreia speсiosa Sweet 19,0 мг\nЕрбағрли темиртикан мевалари Tribulus terrestris L. 19,0 мг\nТўрсимон лептадения пояси Leptadenia reticulatа W.Et A. 19,0 мг\nМарварид пармелия қавати Parmelia perlata (Huds.) Ach. 10,0 мг\nИлон раувольфияси илдизи Rauwolfia serpentina (L.) Benth.ex Kurz 18,75мг\nМагний стеарати, микрокристалл целлюлоза, кросповидон, натрий кармеллоза, коллоид кремний диоксиди.\nДумалоқ, икки ёқлама қавариқ, оч-жигаррангдан то тўқ-жигарранггача рангли доғлари бўлган таблеткалар.\nЭрекция бузилишини даволаш учун препарат\nАТХ коди: G04BE30.\nСпеман форте – эркакларнинг жинсий фаолиятига меъёрлаштирувчи таъсир кўрсатувчи, ўсимликлардан олинган мажмуавий препаратдир. Спеман форте бош мия ва орқа мияда жойлашган жинсий фаоллик марказларининг қўзғалувчанлигини камайтиради, жинсий рағбатлантиришлар учун қўзғалиш бўсағасини оширади. Муддатидан олдин уруғнинг отилиб чиқишини олдини олади. Жинсий алоқанинг давомийлигини оширади. Жинсий майлни пасайтирмайди.\nТезлашган эякуляция, юқори қўзғалувчанлик натижасида жинсий алоқанинг давомийлигини қисқариши.\nҚариликдаги жинсий фаолиятни бузилишида қўлланади.\nПрепаратнинг алоҳида компонентларига юқори сезувчанликда қўллаш мумкин эмас.\nИчга 1-2 таблеткадан кунига 3 марта 2-4 ҳафта давомида буюрилади.\nҲозирги вақтгача дозани ошириб юборилиши тўғрисида маълумотлар йўқ.\n100 таблеткадан буралувчи қопқоқли пластик флаконларда. Флаконнинг оғзи фирма логотипи туширилган алюмин фольга билан қўшимча беркитилган. Ҳар бир флакон қўллаш бўйича йўриқномаси билан бирга картон қутида.\nҚуруқ жойда, + 10°С дан +30°С гача бўлган ҳароратда сақлансин.


Таниқли актриса номидан фейк аккаунтда фирибгарлик қилган ўқувчи ушланди - Terabayt.Uz\nИнтернетда ижтимоий тармоқлар орқали фирибгарлик жиноятлари кўп учрамоқда ва улар асосан пластик картадан пул ечиб олиниши билан боғлиқ. Шулардан бири ҳақида Ички ишлар вазирлиги Киберхавфсизлик маркази хабар бермоқда.\nЎҚИНГ: Olx.uz’да кишиларни чув тушириб келаётган қуролли жиноятчи қўлга олинди\nМаълум бўлишича, Қорақалпоғистон Республикаси, Нукус шаҳрида яшовчи фуқаро Д.К. жорий йилнинг 15 март куни Нукус шаҳар ички ишлар бўлимига мурожаат қилган. Ариза мазмунига кўра, 14 март куни унинг қизи Н.Р.нинг Instagram ижтимоий тармоғидаги профилига «giveaway-asal» ва «asalshodieva_dar1t» номи билан очилган номаълум профил эгаси томонидан ёзма хабарнома келган. Унда «Сиз 200 000 сўм пул мукофотини ютиб олдингиз» деган мазмундаги табрик мавжуд бўлган.\nПрофил ортидаги номаълум шахс билан ёзишма жараёнида, қиз унинг алдовларига ишониб, ўзига тегишли Uzcard банк картасининг коди ва паролини ёзиб берган. Сўнг шу куни соат 21.00 ларда банк картасида мавжуд бўлган жами 600.000 сўм миқдордаги пули йўқолганлигини пайқаган ва тегишли идорага маълум қилган.\nҲолат юзасидан Ўзбекистон Республикаси ЖКнинг 168-моддаси (фирибгарлик) билан жиноят иши қўзғатилиб, олиб борилган тезкор-техник тадбирлари натижасида, ушбу жиноятни содир этган шахснинг Самарқанд вилояти, Самарқанд шаҳрида яшовчи 2003 йилда туғилган фуқаро А.А. аниқланди.\nИчки ишлар вазирлиги яна бир бор огоҳлантиради, банк карталарингизнинг коди ва паролини ҳеч қандай шароитда, ҳеч кимга маълум қилманг, содда бўлманг, фирибгарларнинг найрангларига тушиб қолманг.\n#Instagram #ижтимоий тармоқлар #иловалар #Ички ишлар вазирлиги #кибер жиноят #кибер жиноятчилик #кибержиноят #Кибержиноятчилик #мобиль фирибгарлик #Ўзбекистон #фирибгарлик #жиноятчилик


Видео: Илон ва ўргимчак жанги\n19:49 / 16.02.2017\nАвстралиянинг Кобрам шаҳридаги North Vic Engines автомобиль товарлари дўкони ходимлари қизил этак (Latrodectus hasselti) номини олган ўргимчак ва жигарранг тўрсимон илон жангини тасвирга олишга муваффақ бўлишди. Mashable шу ҳақида маълумот берди.\nЎргимчак дастлаб илонни ўз тўрига илинтирди, сўнг унга яқинлашиб чақиб олди. Бунинг натижасида илон ҳалок бўлди.\n"Бугун кичик илон бизни "зиёрат" қилди. Омадимиз бор экан, ўргимчак уни топиб, биз учун ўлдирди!", - деб ёзади дўкон ходимлари.\nБундай турдаги ўргимчаклар бир чақишда ҳатто инсоннинг ҳаётига ҳам нуқта қўяди.\nКейинроқ дўкон ходимлари яна бир видео тақдим этишди ва уни "Барча хейтерлар учун!" деб аташди. У оригинал роликда ўргимчак тўри ўрнига илонни осиб қўйишган дея таъкидлаган кишиларга бағишланди.\n"Ўтган йили ҳам худди шундай вазият кузатилганди, ўшанда ҳам ўргимчак ғолиб бўлган. Бизнинг мамлакатимизда бу табиий. Бизда ўргимчаклар ва илонлар кўп, шундай экан, бунинг ажабланарли ери йўқ", - деди видеони тасвирга олган дўкон ходими Брентон Майер.\nҚизил этакли ўргимчак дунёнинг энг хатарли ўргимчаклари рўйхатида тўртинчи ўринни эгаллайди. Унинг рақиби эса энг хавфли илонлар рўйхатида ҳам иккинчи ўринни эгаллайди.\nИлон ва катта мингоёқнинг олишуви видеода муҳрланди\n09:34 / 25.05.2018


Ўзбекистон SIAL Paris-2018 кўргазмасида мева-сабзавот етказиб бериш бўйича 12,5 млн евролик шартнома имзолади / dehqon.uz\nЎзбекистон SIAL Paris-2018 кўргазмасида мева-сабзавот етказиб бериш бўйича 12,5 млн евролик шартнома имзолади\nЯқинда Франция пойтахтида озиқ-овқат саноати бўйича йирик халқаро тадбирлардан бири SIAL Paris-2018 кўргазмаси бўлиб ўтди. Бу ҳақда “Халқ сўзи online”, “Дунё” ахборот агентлигидан олган маълумотига асосланиб хабар берди.\n“Дунё” ахборот агентлигининг ёзишича, улкан экспозиция майдонида қишлоқ хўжалиги маҳсулотлари, ярим тайёр товарлар, ингредиентлар, озиқ-овқат саноати учун асбоб-ускуналар ва ишлаб чиқариш линиялари намойиш этилди. Унда дунёнинг 110 дан ортиқ мамлакатидан 7 мингдан зиёд компания вакиллари иштирок этди. Ўзига хос ярмаркага беш кун давомида 200 мингга яқин киши ташриф буюрди.\nМеҳмонларда мазкур форумда илк бор иштирок этган Ўзбекистон стенди, айниқса, катта таассурот қолдирди. У Ташқи савдо вазирлиги, UzFranceTrade савдо уйи, маҳаллий корхоналар ҳамда юртимизнинг Париждаги элчихонаси томонидан ташкил этилди.\nСерқуёш диёримизда тайёрланган қуруқ мевалар, ёнғоқлар, шарбатлар ва қишлоқ хўжалигининг бошқа маҳсулотлари кўргазма иштирокчилари эътиборига ҳавола этилди. Шулар билан бир қаторда Ўзбекистоннинг аграр салоҳияти, у ерда бизнес юритиш ва аниқ лойиҳалар асосида ишбилармонлик ҳамкорлигини йўлга қўйиш учун яратилган шароитлар ҳақида батафсил маълумот берилди.\nАнжуманда UzAgroLeader ва Berad Agro компаниялари ўзбек фермерлари, деҳқон хўжаликлари, шунингдек, йирик агрофирмалар томонидан етиштирилган сархил ҳамда қайта ишланган мева-сабзавот маҳсулотларини ҳам тақдим этди. Бу эса Made in Uzbekistan бренди нуфузини дунё бўйлаб янада кенг ёйишга хизмат қилади.\nФорум якунида Франция, Германия ва АҚШ компаниялари билан сархил ва қуритилган сабзавотлар етказиб бериш бўйича умумий қиймати 12,5 млн. евролик шартномалар имзоланди.